2018 - Oihaneder\nHasiera » 2018\nUrtea estreinatzeko… Gabonetan Jai!\nPosted on 2018-12-17 | by oihaneder | Leave a Comment on Urtea estreinatzeko… Gabonetan Jai!\nLaugarren urtez Gabonetan jai familia giroan euskaraz gozatzeko ekimena bueltan da. 2019ko urtarrilaren 2tik 4ra bitartean izango da Oihanederren ur-biltegian. Musika galduaren bila, Zutuberrak eta Bualá ikuskizunek osatzen dute kartela. Saio bakoitza alde zaharreko Goian proiektuak antolatutako ekintzekin osatuko da. Ekimenaren atariko gisa, abenduaren 28an Badator Sorgina Txirulina ipuin kontaketa egongo da. Parte hartzeko gonbidapenak abenduaren 17tik aurrera egongo dira eskuragai, Oihanederren harreran.\nFamilian gozatzeko musika, dantza eta antzerkiarekin estreinatuko du 2019a Oihanederrek. Ikuskizunak urtarrilaren 2tik 4ra bitartean izango dira, eguerdiko 12:00etatik aurrera, ur-biltegian. Saioak adin ezberdinetako umeei eta nerabei zuzenduta egongo dira.\nUrtarrilaren 2an Eneko Etxebarrietaren Musika galduaren bila antzezlana egongo da, 4-12 urte bitarteko umeei zuzendua. Ostean Goianeko kideek musika tailerra egingo dute. Hilaren 3an Eidabe konpainiak Zutuberrak izeneko lana aurkeztuko du. 7-14 urte arteko umeentzako izango da. Ondoren Goianen UrbanDance jarduera egongo da. Bukatzeko urtarrilaren 4an Txaloka Antzerkiaren Bualá lana egongo da, 4-10 urte bitartekoentzat. Goianeko lagunek sukaldaritza tailer txikia egingo dute amaitzeko.\nZikloaren atariko gisa, Badator Sorgina Txirulina! ipuin-kontaketa egongo da abenduaren 28an arratsaldeko 18:00etan, Ortuño aretoan.\nParte hartzeko gonbidapena beharrezkoa izango da. Abenduaren 17tik aurrera egongo dira eskuragai Oihanederreko harreran, goizeko 09:00etatik aurrera. Pertsona bakoitzeko gehienez 4 gonbidapen banatuko dira: 2 ume + 2 laguntzaile.\nPosted in Albisteak, Gabonetan jai\nPosted on 2018-11-28 | by oihaneder | Leave a Comment on “Arabako emakumeak lanean, 1890-2000” erakusketa: 4000 ikusleren bueltan\nPosted in Albisteak, Erakusketak | Tagged Erakusketa\n11 Ber Bi Festibala: 22 egun, 33 jardunaldi, 11 antolatzaile\nPosted on 2018-11-15 | by oihaneder | Leave a Comment on 11 Ber Bi Festibala: 22 egun, 33 jardunaldi, 11 antolatzaile\nGasteizko Euskararen Elkarguneak, Gasteizko Udalak eta Arabako Foru Aldundiak “11 Ber Bi Festibala” izeneko jaialdia aurkeztu dute. Azaroaren 23tik abenduaren 14ra arte luzatuko da, eta askotariko aukerak eskainiko ditu: antzerkia, filmak, hitzaldiak, kontzertuak, karaokea… Bereziki gazteei begirako jarduerak izango dira, “herritarren artean euskararen erabilera handitzeko funtsezko elementua baita”.\nJardunaldiak iragartzeko kartelak ‘Hartu zure lekua eta jarri eroso’ lema darama, sofa baten irudiarekin batera, ekintzez gozatzeko gonbit eginez. Programa osatzerakoan, kultur sorkuntzaren arloko berrikuntzen alde egin da, esaterako, Mug Mus Laborategiaren Esku Harriak: Oteizaren Haria eta Lankuren Bakean dagoena bakean utzi ikuskizunak, Hesian taldearen disko berriaren aurkezpena, eta LaBasu rap-kantariaren errezitaldia. Orobat, Gasteizen sortutako proiektu artistikoak sustatuko dira, hala nola, Ane Gebararen lan bat eta Bidelapurrak taldearen kontzertua.\nBatera: kultur proiektuak elkarrekin garatzeko laguntza-deialdia\nPosted on 2018-11-07 | by oihaneder | Leave a Comment on Batera: kultur proiektuak elkarrekin garatzeko laguntza-deialdia\nOihaneder Euskararen Etxeak eta Gauekoak Elkarteen Federazioak “Batera” diru-laguntza deialdia aurkeztu dute. Gasteizko gazteek kultur proiektuak aurkezteko aukera izango dute, eta antolatzaileek Crowdfunding egitasmo bat martxan jartzen laguntzeaz gain, 1000 €ko ekarpena egingo diete deialdian aukeratutako 3 proiekturi. Proposamenak aurkezteko epea abenduaren 16ra arte egongo da zabalik.\n16-30 urte bitarteko gazte gasteiztarrei zuzenduta dago “Batera” deialdia, eta gazteen proiektu kulturalei bultzada ematea du xede. Urriaren 16tik abenduaren 16ra gazteek proiektuak aurkeztu ahal izango dituzte,. Edozein ideiak balio du euskaraz garatzekoa bada, eta kulturarekin zerikusia badu: liburu edo diska bat argitaratu, ekitaldi bat antolatu, APP bat sortu, bideo-jolas bat garatu, antzezlan bat sustatu…..\nJasotako proposamenen artean epaimahaiak 3 proiektu aukeratuko ditu, eta gazte horiei Crowdfunding egitasmo bat eta bere komunikazioa antolatzen lagunduko diete. Behin Crowdfunding egitasmoa martxan izanik, antolatzaileek 1000€ko ekarpena egingo diete 3 proposamen irabazleei.\nAntolatzaileek azaldu bezala proposamen berritzailea eta parte hartzailea da. Oihaneder Euskararen Etxeko Iñaki Lazkanoren hitzetan “Gazteei sormena garatzeko aukera eman behar diegu, eta hori, egun, beren lengoaian egin beharra dago: Internet bidez eta parte hartzea sustatuz”.\nOihaneder Euskararen Etxeak eta Gauekoak Federazioak deialdia antolatzerako orduan, Itsulapikoa.eus plataformaren laguntza izan dute. Elkarte honetako kideek orrialde berezia sortu dute beren webgunean eta bertan daude ikusgai deialdiaren oinarri orokorrak.\nGauekoak Elkarteen Federazioko Odei Catalanek nabarmendu duenez bakarrik egindako lana zaila da; “elkarrekin egiten saiatu behar gara. Hiru elkarte batu gara egitasmo hau martxan jartzeko asmotan eta espero dugu Gasteizko gazteek gogotsu heltzea deialdiari eta bi hilabete horietan kultur proiektu proposamen ugari jasotzea”.\nBi hilabetean zehar (urriaren 16tik, abenduaren 16ra) proiektuak jasoko dira\nAzaroaren 7an Crowfunding tailer irekia egingo da\nAduaren 16tik aurrera, hiru proposamen aukeratuko ditu epaimahaiak (epaiaren jakinarazpena urtarrilaren 10ean egingo da)\nCrowdfunding proiektua antolatzen lagunduko zaie irabazleei, urtarrilaren 14tik, otsailaren 8ra\nKomunikazio tailerra egingo da urtarrilaren 18an\n3 Crowdfunding proiektuen kanpaina abian jarriko da, otsailaren 11tik martxoaren 22ra. 40 egun izango dituzte helburua lortzeko\nBeren buruei ezarritako helburuak lortzen laguntzeko antolatzaileek 1000€tako ekarpena egingo diete\nProiektuak garatzeko hiru hilabete emango zaie: apirila, maiatza, ekaina\nProiektuak Oihanederren aurkeztuko dira, behin amaituta, edo uztailean zein irailean (proiektuaren arabera)\nPosted in Albisteak, Deialdiak, Programazioa\nPosted on 2018-11-03 | by oihaneder | Leave a Comment on Sormen eskolaren lehen uzta: bertso emanaldia! Zuk ere batu nahi?\nPosted in Albisteak, Ikastaroak\nGAW 2018: Kirgizistan, Namibia, Ghana eta Indiako argazkiak irabazle\nPosted on 2018-10-03 | by oihaneder | Leave a Comment on GAW 2018: Kirgizistan, Namibia, Ghana eta Indiako argazkiak irabazle\n2018ko Gasteiztarrak Arraun The World argazki-hizki lehiaketak baditu irabazleak! Lehiaketara aurkeztutako 27 lanen artean, Gaizka Untzuetaren Kirgizistan: zeruko mendien magalean; Koldo Zubizarretaren Namibian basamortua biziz; Maitane Nietoren Hesirik gabeko kartzela Ghanan eta Ania Fernandez de Ganboaren India harrigarria izan dira epaimahaiak saritu dituen lanak. Lehenengo biak 30 urtetik gorakoen sailean, eta beste biak 18-30 urtekoen artean.\nLehiaketara aurkeztu diren gehienak gasteiztarrak izan dira (25); eta alde txikiagatik bada ere, emakume gehiago aurketzu dira (14). Adinari dagokionez ere parekatua izan da kontua, gazteen kategorian 14 lan aurkeztu dira, eta 30 urtetik gorakoen sailean 13.\nEpaimahaiari dagokionez, Arte eta Lanbide eskolako argazkilaritza irakaslea den Koldo Mendazarekin batera, Sarburu elkartea, Gauekoak, Zizta Euskara Taldea eta GEU elkarteko kideak aritu dira elkarlanean.\nLan zaila izan dute aurten epaimahaikideek, izan ere, bost kontinenteetako argazkiak eta hitzak bidali dituzte lehiakideek, eta hara eta hona bidaiarazi baitituzte epaimahaikideak; batzuetan bizikletan, besteetan trenez, sarri oinez edo autobusez; baina beti imajinazioa lagun.\nSaritutako lanen argazki-erakusketa urriaren 10ean inauguratuko da eta 28ra bitartean egongo da ikusgai Oihaneder Euskararen Etxeko Jovellanos aretoan.\nBertan ohiko lehiketan saritutako lau argazki-sortetako seina argazki topatuko ditu bisitariak. Irudiek Kirgizistanera, Namibiara, Ghanara eta Indiara bidaiaraziko dute gure irudimena. Iaz bezala, argazki irabazleez gain, lehiaketara aurkeztutako beste lehiakideen irudiak pantaila digital batzuetan ikusteko aukera izango da.\nHorrez gain, lan sarituen aurkezpen publikoak egingo dira urrian zehar, hiriko auzo desberdinetan, 19:00etan:\nUrriak 16: Hesirik gabeko kartzela Ghanan (Maitane Nieto eta Javier Galapero) – Pura Vida taberna (Arana)\nUrriak 18: India harrigarria (Ania Fernandez de Ganboa) – Koxka taberna (Salburua)\nUrriak 23: Kirgizistan: zeruko mendien magalean (Gaizka Untzueta) – Dazz taberna (Alde Zaharra)\nUrriak 30: Namibian basamortua biziz (Ainhoa Perez de Nanclares eta Koldo Zubizarreta) – Orient Expres (Txagorritxu)\nOrain arteko dinamikari jarraiki aurkezpenak epaimahaia osatutako eragileekin elkarlanean antolatu dira: Sarburu elkartea, Gauekoak, Zizta Euskara Taldea eta GEU elkartea.\nErakusketa ikustera eta aurkezpen publikoetara doazen lagunen artean Durango inguruko Garaiko Landetxean bi pertsonentzako gau bateko egonaldia zozkatuko da (denboraldi baxuan, zubietatik eta udatik kanpo). Zozketan parte hartzeko erakusketan eta aurkezpenetan eskuragai egongo den eskuorria bete beharko da. Zozketa urriaren 30ean izango da.\nPosted in Albisteak, Erakusketak | Tagged Aurkezpena, Erakusketa\nPosted on 2018-09-24 | by oihaneder\nEskilarapeko Soinuak formatu txikiko kontzertuen zikloaren ikasturte berria irailaren 27an abiatuko da. Laugarren ikasturte honetan, eskilarapeko atrioa utzi eta kontzertuak Falerina Tabernan izango dira, hileko azken ostegunetan, arratsaldeko 19:30ean. Irailetik ekainera bitartean 10 kontzertu eskainiko dira, Pettirekin hasita, irailaren 27an.\nEskilarapeko Soinuak zikloaren 4. ikasturteko udazkena inoizko eskaintza potenteenarekin datorkigu. Irailaren 27an Petti musikariak emango dio hasiera ikasturte berriari, 2015eko apirilean egin bezala, zikloaren lehen kontzertua eskainiz. Saio honetan berriz ere bere ahots sakonaz eta urratuaz gozatzeko aukera izango dugu.\nUrriaren 25ean Maider Zabalegiren txanda izango da. Orain dela 20 urte Alaitz Telletxearekin izandako bidaia arrakastatsuaren ostean, 2017. urtean bere lehen bakarkako lana kaleratu zuen. Azaroan Sara Zozaya igoko da oholtzara. Nerabe taldearen abeslariak bere bakarkako proeiktua aurkeztuko du. Urteari amaiera emateko, abenduko saioan ibilbide luzeko musikari bat izango da protagonista: Txuma Murugarren.\nUrtarriletik ekainera bitartean artista eta proposamen gehiagoren txanda izango da. Ikasturte honetan Falerina Taberna laguntzaile arituko da eta bertan egingo dira saio guztiak. Ziklo honek ibilbide luzeko zein hasi berri diren musikarien eskaintzaz gozatzeko aukera ematen du.\nPosted on 2018-09-12 | by oihaneder\nHitz Adina Mintzo hizkuntza gutxituak ezagutzeko zikloaren 4. ikasturteak 6 hizkuntza hurbilduko dizkigu: mapuzugun-a, maoriera, bretoiera, hassaniera, parmera eta lemkera. Gemma Sanginesek inauguratu zuen ikasturte berria irailaren 20an “Nork esan zuen Gasteiz ez dela euskalduna? izenburupeko hitzaldiarekin. Aurten zikloa UEUren eskaintzaren barruan sartu da eta 25 €ko prezioa du. Izena emateko epea zabalik dago.\nHitz Adina Mintzo hizkuntza gutxituen zikloak laugarren ikasturteari ekin dio. Irailaren 20an Gemma Sanginesek inaugurazio hitzaldi bikoitza eskaini zuen “Nork esan zuen Gasteiz ez dela euskalduna?” izenpean; lehena 11:00etan UPV/EHUko Letren Fakultateko Gradu aretoan eta bigarrena 19:00etan Oihanederren. Bertan hizkuntza aurreiritzien inguruan aritu zen.\nUrrian mapuzugunaren txanda izango da Wallmapu Euskal Herria elkartearen eskutik. Saioaren amaieran, 20:15ean, estreinatu berri den Mai da bai dokumentala eskainiko da. Azken honetarako sarrera librea izango da. Azaroan Imanol Miner normalizazio teknikariak Zelanda Berriko maoriera aurkeztuko du. 2019an urtarrilean Metig Jakez-Vargas kazetaria bretoieraz arituko da eta otsailean Elyem Chej Gizarte Hirigintzako teknikariak Saharako hassanieraz. Sara Agnetti fisioterapeutak parmera hurbilduko digu martxoan eta bukatzeko, apirilean Jon Mikel Intsausti informatikariak lemkera izango du hizpide.\nPosted on 2018-08-24 | by oihaneder\nPosted on 2018-08-20 | by oihaneder\nGasteiztarrak Arraun The World udako argazki-hizki lehiaketa martxan da laugarren urtez. Nahi duen orok 2018ko udan munduan zehar eginiko bidaiak argazki eta hitzen bitartez kontatzeko aukera izango du. Parte hartzeko epea 2018ko ekainaren 21etik irailaren 21era bitartekoa izango da. Lan onenen egileek Durangoko azokaz gozatzeko asteburu pasa kulturala irabaziko dute.\nAurreko hiru edizioen arrakastari jarraiki Oihaneder Euskararen Etxea eta Gauekoak Federazioaren arteko lankidetza berretsi eta laugarren urtez antolatu dute Gasteiztarrak Arraun The World argazki-hizki lehiaketa.\nArgazki-hizki lehiaketan parte hartzeko hogei argazkidun argazki-sorta aurkeztu behar da eta argazki-sortari eta argazki bakoitzari euskarazko izenburua jarri. Horrekin batera, egindako bidaiaren azalpen laburra bidali behar da oihaneder@oihaneder.eus helbidera (1500-2000 karaktere).\nHorrekin batera, lehiakide bakoitzak sortako argazki bat aukeratu eta Facebook, Twitter edo Instagram-era igo beharko du, bere argazki sortaren izenburua zehaztuz.\nIgotzean #GasteiztarrakArraun traola erabili beharko du. Facebook-en @oihaneder eta @gauekoak etiketatu; Twitter zein Instagram-en aldiz @oihaneder_etxea eta @gauekoak aipatu.\nHorrekin batera, lau irabazleek aurkezpen publikoa prestatu beharko dute, egindako bidaia argazkien bitartez kontatzeko. Aurkezpenak Gasteizko lau auzo desberdinetan antolatuko dira, euskararen normalizazioan lan egiten duten GEU, Sarburu eta Zizta elkarteekin elkarlanean.\nAurten ere jendea bere bidaiak kontatzeko gogotsu egongo delakoan, bideaz gozatu, eta bueltan kontatu!\nLehiaketaren oinarriak: Oinarriak_GasteiztarrakArraunTheWorld.2018\nPosted on 2018-07-23 | by Lazarraga elkartea | Leave a Comment on Kafe Antzokia-Euskararen Etxerako kokapena erabakita, orain egitasmoa garatzeko oinarri sendoak zehaztu behar dira\nPosted on 2018-07-17 | by Kultura gizarte etxeetan\nPosted on 2018-06-24 | by oihaneder\nPosted on 2018-06-23 | by oihaneder\nPosted on 2018-06-19 | by oihaneder\nPosted in Albisteak, Euskara Pantaila Handian\nPosted on 2018-06-15 | by oihaneder\nGazte Sortzaileak Bekaren 2018ko deialdia, 5. edizioa, matxan da. Izena emateko epea uztailaren 2an itxiko da.\n17 eta 35 urte bitarteko gazteei zuzenduta dago eta gazteen artean euskarazko kultur sorkuntza sustatzea bilatzen du. Horretarako 4.000 €-rainoko diru-laguntza lortzeko aukera eskaintzen du. Gainera gazte irabazleek profesionalen laguntza izango dute euren ekimenak garatzeko.\n2018ko deialdia zabalik dago jadanik; izena emateko epea uztaileraren 2ra arte egongo da irekita.\nParte hartzeko gazteek gazteria@vitoria-gasteiz.org posta elektronikora bidal dezakete ideia. Udalaren Erregistro Nagusian (Teodoro Dublang Margolariaren kalean) ere aurkeztu dezakete.\nSaritutako egitasmoen egileen 6-7 hilabete izango dituzte euren egitasmoa borobiltzeko eta ostean jendaurrean aurkezteko.\nDeialdiaren oinarriak: hemen\nGazte Sortzaileak Bekaren laugarren edizioa:\n2017ko deialdira aurkeztutako proposamenetatik bost saritu ziren.\nAne Gebararen ipuin-kontalariaren proposamena izan zen taularatzen lehena apirilaren 13an. ‘Harriek kontatu didatena’ izenpean Arabako istorietan oinarritutako narrazio ikuskizuna eskaini zuen Gebarak. Sorkuntza prozesuan Itziar Rekalderen aholkularitza izan zuen bidelagun.\nApirilaren 17an Gindi Auzmendi, Iñaki Landa eta Mikel Buruagaren “Orainaldian:laissez faire’ ikus-entzunezko proiektu esperimentalaren txanda izan zen.\nMaiatzean Egoitz Díazek sortutako ‘Atabala eta Euria’ laburmetraia eskaini zen, Peru Magdalenaren “Hemen eta han” dokumentalarekin batera.\nEkainean Lurburu kolektiboak ‘Barrunbeko lurretan’ performancea egingo du.\nIrailean Irantzu Lekue eta Olatz Alonsoren ‘Eraldaketa SortzaileOn afera’ proiektuaren azken atala egongo da ikusgai, erakusketa formatuan. Azken proiketu hau garatzeko Lekuek eta Alonsok Maider Oleagaren laguntza izan dute.\nPosted on 2018-06-13 | by oihaneder\nPosted on 2018-05-24 | by oihaneder | Leave a Comment on Zineleku 2018\nPosted in Albisteak | Tagged Ikus-entzunezkoa\nPosted on 2018-05-23 | by oihaneder\n“Gazte sortegiak” sormen laborategiak eskola forma hartuko du 18-19 ikasturtean. Urritik apirilera bitartean garatuko da Oihaneder Euskararen Etxean, astelehenero. Oihane Pereak, Jon Basagurenek, Unai Lopez de Armentiak eta Maider Oleagak bertsolaritza, musika, antzerkia eta ikus-entzunezkoen laborategiak landuko dituzte bertan, hurrenez hurren. Aurrematrikula egiteko epea zabalik egongo da ekainaren 17ra arte. Behin betiko matrikula irailaren 10etik 24ra egin beharko da. Eskolak 100 €ko prezioa du.\nApirilean Kanpezun egindako sormen egonaldiari jarraipena emango dio eskolak. 14-18 urte bitarteko gazteei zuzenduta, “Gazte sortegiak” sormen laborategiak lagun artean sormena bizitzea, gazte sortzaileen sarea elikatzea eta euskararen erabileran eta gaitasunean eragitea du helburu.\n18-19 ikasturtean urritik apirilera bitartean garatuko da Oihaneder Euskararen Etxean, astelehenero, arratsaldeko 17:00-18:30 artean, zehazki. Eskola borobiltzeko, amaieran sormen asteburua egingo da.\nIkasturtean zehar 4 sormen laborategi landuko dira. Hasteko, urriaren 1etik azaroaren 5era, Oihane Pereak, Arabako Bertsozale Elkarteko eragilea eta Arabako Bertsolari Txapelketako txapelduna, Bertsoa jolas izeneko sortegia gidatuko du. Bertan jolasen bitartez errima, doinuak, inprobisazioa eta hitza landuko dira, bertso-sorta desberdinak sortuz.\nJon Basaguren musikari eta esatariak musika lantegia zuzenduko du Musikaz egin izenpean, azaroaren 12tik abenduaren 17ra bitartean. Bakoitzaren gustu musikaletatik abiatuta musikaren egungo errealitatean sakondu eta abesti berriak sortuko dira sorkuntza prozesu osoa biziz: melodia, instrumentuak, hitza eta grabazioa.\nUnai Lopez de Armentiak, antzerkilaria eta Baratza aretoko arduraduna, antzerkia eta dantza uztartuko ditu Antzerki–dantza laborategian. 2019ko urtarrilaren 7tik otsailaren 11ra gorputz adierazpenaren bitartez dinamika desberdinak proposatuko ditu; talde entzumena eta inprobisazioa lantzeko, akatsen aurrean jarrera asertiboa izateko…\nMaider Oleaga zuzendari eta gidoilariak ikus-entzunezkoak izango ditu langai Zer daki begiak soinuez? galderaren testuinguruan, otsailaren 18tik apirilaren 1era. Zinemaren marko teorikotik abiatuta eskolako bizipenak irudien eta soinuen bitartez adieraziko dituzte, zinemaren aukera eta mugetan arreta jarriz.\nEskolak, amaierako asteburua barne, 100 €ko prezioa du. Aurrematrikula egiteko epea zabalik egongo da ekainaren 17ra arte. Behin betiko matrikula irailaren 10etik 24ra egin beharko da.\nInteresdunek sortegiak@oihaneder.eus emailaren bitartez eman beharko dute izena, izen-abizenak, NAN-a, jaiotze data, ikastetxea, herria eta auzoa eta kontakturako telefonoa eta emaila zehaztuz. Plazak mugatuak dira, beraz izen-emate hurrenkera errespetatuko da.\n“Gazte Sortegiak“ sormen laborategia Oihaneder Euskararen Etxea, GEU elkartea eta Arabako Bertsozale Elkarteak antolatutako ekimena da, Mintzola Ahozko Lantegiak eta Topaguneak sustatuta eta Gasteizko Udalak, Arabagara elkarteak eta Vital Fundazioak babestuta.\nPosted on 2018-05-17 | by Kultura gizarte etxeetan\nGasteizko Udalaren Liburutegi Sareak abian jarri du eLiburutegia izeneko plataforma zabaltzeko kanpaina, Interneten bidez irakurketa digitala sustatzeko asmoarekin.\n2017-2019 aldirako onartu zen IV. Gazte Planaren barruan dago kokatuta kanpaina, eta 12-30 urte bitarteko gazteei zuzenduta dago, nahiz eta, berez, eskaintzen den zerbitzua herritar guztien mesederako izan.\nLiburu digitalak irakurri nahi badituzu eta e-reader, ordenagailu, tablet edo sakelakorik baduzu, hurbildu gizarte etxeko liburutegietara eta eskuratu e-liburutegirako pasahitza. Plataformak Euskal Herriko eta Espainiako argitaletxe garrantzitsuenen milaka liburu eskaintzen ditu, kalitatezko zerbitzu baten bitartez, modu seguru, erraz eta doakoan.\nMilaka titulu deskargatu ahalko dituzu: eleberriak, komikiak, bidaiei eta arteari buruzkoak, saiakerak… Une honetan eLiburutegiak 1.400 liburu baino gehiago eskaintzen ditu euskaraz, eta nobedadeak sartu ahala kopuru hori egunetik egunera handitzen doa.\nLiburutegiaren txartela baduzu, liburutegiko beste zerbitzuetara sartzeko erabiltzen dituzun datu berberak (bazkide zenbakia eta pasahitza) sartzearekin nahikoa da. Pasahitza ahaztu baduzu, zure liburutegira jo beharko duzu eta berria emango dizute. Oraindik ere Sareko liburutegi publiko bateko erabiltzailea ez bazara, eska ezazu zure txartela udal liburutegian, edozein gizarte etxetan, eta plataformara sartzeko behar diren datuak emango dizkizute. Hurbildu liburutegira eta, edozein zalantza argitu behar baduzu, kontsultatu liburuzainei.\nSakatu esteka hau eta eskuratu informazio osoa, katalogoa, nobedadeak, araudia… Begiratu bat eman eta animatu: euskaraz irakurri eta izugarri gozatuko duzu!\nPosted on 2018-05-08 | by Lazarraga elkartea\nPosted on 2018-04-23 | by oihaneder | Leave a Comment on Gazte sortegiak, gazte sorginkeriak\nPerea gustura oso ibili zen egonaldian “adin horretan gauzak probatzeko eta sormen jolaserako neukan grinaz akordatu naiz egonaldian. Euskara nuen bihotzeko hizkuntza, baino sormenak lehen planora ekarri zuen. Geroko nere hizkuntza hautuan erabakiorra izan da bertsolaritza. Euskaraz lana gozatu, harremandu, sortu eta bizitzea lortu nuen. Asko bete nau horrek. Egonaldiko gazteekin hori konpartitu eta berbizitzea mundiala izan da. Eta aldi berean haiek antzeko prozesu batean ikustea: opari bat.”\nJon Basagurenek landetxea musika estudio bihurtu zuen hurrengo egunean. Bakoitzaren gustu musikaletatik abiatuta hamaika musika estilo aztertu zituzten; horien jatorria ezagutuz eta hobetu ulertuz. Abesti desberdinen bertsioak egiteaz gain egonaldiko kanta ere sortu zuten: “Gazte sorginkeriak“. Sorkuntza prozesua osoa izan zen; melodia, instrumentuak, hitza eta borobiltzeko: grabazioa.\nOleagaren iritziz “gaur egungo gazteengan sormena sustatzea beharrezkoa” da eta euskararen bitartez egitea “funtsezkoa”. “Sorkuntza euskaraz lantzea berebiziko garrantzia dauka, hizkuntza bera delako sortzeko tresna, mundua izendatzen duen heinean. Gure-gurea den modu batean sortzen dugu, zentzu batean. Egonaldian euskara egunerokotasunaren erdian egotearen gozamena bizitu genuen”. Oleagak 18 urterekin zuzendu zuen bere lehenengo film laburra; “hori baino lehen zinemarekiko grina hor zegoen, baina ez nuen garatzeko tresnarik izan. Oso garrantzitsua da horrelako sugarrak, agian izen gabeko jakingurak, garatzeko espazioak eta egoerak eskaintzea”.\nEgonaldian egondako Izaro Fagundez gazteak uste zuena baino askoz gauza gehiago egin ditzazkeela ikasi du egonaldian; “hasieran uste nuen ez nintzela gai izango gauza asko egiteko, musika kontuan adibidez, ez dut intrumenturik jotzen eta. Baina ez da horrela izan, instrumenturik jo gabe ere musika sortzeko eta musikarekin harremana izateko modu asko daudela ikasi dut, sormena erabiliz hainbat gauza egin daitezkeela ikasi dut. Gainera, orain gauzak egin eta sortzeko askoz motibatuago nago.” Bere antzeko gustu eta interesak dituen jende interesgarria ezagutu izanagatik pozik dago Izaro.\nPosted on 2018-04-18 | by Kultura gizarte etxeetan | Leave a Comment on UXUE ALBERDI. Nobela baten erainkutza\nKarmele Jaiok Uxue Alberdi ekarriko digu Idazleekin solasean. Oraingo honetan Uxue nobelaren eraikuntza prozesuaz arituko zaigu, eta sormenaz orokorrean.\nIdazle elgoibartarren hitzaldia Liburu Egunaren inguruko kanpainaren barruan dago.\nJenisjoplin eleberriaren egilea Pilarreko liburutegian egongo da Karmele Jaiorekin batera datorren apirilaren 25ean arratsaldeko 19:00etan.\nSarrera librea da aforoa bete arte.\nPosted in Albisteak | Tagged Hitzaldia


Markak | Hitz beste\n2011-09-27 by Anjel Lertxundi\nProduktuek bezala, markek ere iraungipen data izaten dutela, eta jeltzaleek beren alderdiaren izen aldaketaren auzia zerabilten Forondan. Nacionalista adjektiboak oso prentsa txarra omen du mundu osoan; nazionalista eta asasinoa berdintzeko joera nagusitu omen, Europako hainbat nazionalistek egindako bidegabekerien kausaz; eta nahiago dutela nacional. Beren benetako izaera eta bokazioa markatzen omen ditu.\nGaur egun EAJ da izen elebiduna gordetzen duen alderdi bakarra. Euskarazko izenak ez diete, ordea, debaterik eragin. 1977. urtetik EAJ akonfesionala da, baina euskarazko siglaren J letrak jeltzalea esan nahi du (JEL\n← Bururik gabe\n7 thoughts on “Markak”\n2011-09-27 at 10:09\nItxurakeriaren munduan bizi gara. Badirudi ez dagoela nazionalista edo komunista zintzoa izaterik Hitler edo Stalin existitu izanagatik soilik. Ikurren mundua bizi gara, ez ideienean. Azalean galtzen gara, ez mamian. Hautagaiak ere ez erretzaileak eta ez bananduak behar dute izan, haien gaitasun politikoa bigarren mailan geratzen da.\nNiri bost Jainkoarena. ez naiz EAJkoa baina, hala banintz, ez nengoke zauritua nire akonfesionaltasunean, EAJk ez baitu, praktikan, politika konfesionala egiten. Lege zaharra, berriz, oinarri ezinbesteko da gure nazionalismo-aurreko historian, gure lurraldeen foru-tradizioa baita.\n2011-09-27 at 11:27\neaj espainiar legedia aplikatzen du EHn, hori da bere egintza politikoa azken urtetan, eta horrek independentzirako bidea ixten du, zeren benetan independentzia lortzeko instituzio independentistak sortu behar dira, bai gobernua bai parlamentua bai , nazioarteko instituzioak , eta kirol arloan berdin, orduan pnv herria engainatzen oso habila eta gero madrilgo kongresura honela instituzio independentistak sortzea ebitatuz, jakinez han eztagoela inoiz independentzia onartuko, joan eta espainiar nortasun agiria mantendu\n2011-09-27 at 11:34\neaj gaur da independentziaren etsairik handiena zeren eztu sortzen instituzio independentistrik poderean egonez eta 30 urte daramte hor ; alderdi egunerako ohiua bakarrik du eaj rentzat independentzia\n2011-09-27 at 12:54\nMarkei eta ikurrei buruz ari gaituk hi! Hik, ordea, marka guztiak hautsi dituk! Helduiok hariari gizona, betiko diskurtsoa utzita\n2011-09-27 at 19:38\nGaurko hitz bestean aipatzen duzun PNVren izen aldaketaren ingurukoak kontu zahar bat ekarri dit gogora: Badirudi 1976an EAJk (agian, EAJko batzuk baino ez) pentsatu zuela alderdiaren euskal izena aldatu behar zela, Euzko Alderdi Jeltzalea zioen lekuan, Euskal Alderdi Abertzalea jartzeko; hori erakusten du, behintzat, 1976ko urrian Gerardo Bujandak, alderdiaren izenean, Astelena frontoian ELAren III Kongresuari zuzendu zion agurrak:\n2011-09-27 at 19:54\nGK, oso ekarpen interesgarria eta mamitsua egin berri duzuna.\nEderki erran duan bezala, EAJ duk izena era elebidunean duen alderdi bakarra. Kontu bitxia zeren izena duenak izana badu, kasu honetan, nortasun bikoitza dik zorioneko alderdiak.\nZer pentsatu handiak emaiten dik ikusteak zenbat kezkatzen dituen erdaraz jarri nahi duten izenak. Bertze alde batetik,


Hiri-hondakin solidoen kudeaketa - Kanpezuko-Arabako medialdea kuadrilla\n>> Hiri-hondakin solidoen kudeaketa\nHHS EDUKIONTZI OROKORRA\n+Nork batzen duen eta noiz?\nKuadrillak edukiontzi hau zuzenean bildu eta kudeatzen du, zerbitzuaren emakidaduna den enpresa baten bitartez. Maiztasuna toki bakoitzaren araberakoa da. Leku zehatz bati dagokion maiztasuna jakin nahi baduzu, saka ezazu bertan: Maiztasuna. Edukiontziren bat hondatuta edo egoera txarrean dagoela ikusten baduzu, edota edukiontzia batzen ez dutela, edo agian beste guneren batean beste edukiontzi bat beharko litzatekeela pentsatzen baduzu, Kuadrillari jakinaraztea duzu.\n+Zer sartzen den? Zelan Sartu?\nEtxeko ohiko zaborra, edukiontzi espezifiko propiorik ez duena eta birziklatzeko modukoa ez dena. Adibideak: janari-hondakinak. Dena den, badago bertan sartu behar ez den zenbait elementu: obra-hondakinak, pilak eta akumuladoreak, penumatikoak, etxetresna elektrikoak, olioak, paperezko ontziak, beira, plastikoa, tetrabrikak, latak. Izan ere, hondakin hauek guztiak birziklatu eta berriz erabilten dira, edo tratamendu berezia izaten dute. Hondakina beti edukiontzien barruan eta poltsa itxietan utziko da, ezer isuri ez dadin eta edukiontzia zikin ez dadin.\n+Zer egiten den hondakinarekin?\nKuadrillan sortutako eta ondoren berreskuratzeko egokiak ez diren hondakinak Gardelegiko hondakindegian uzten dira.\nPAPERA ETA KARTOIA BOTATZEKO EDUKIONTZI URDINA\nArabako Foru Aldundiak zerbitzuaren emakidaduna den enpresa baten bitartez edukiontzi hau bildu eta kudeatzen du. Edukiontziren bat hondatuta edo egoera txarrean dagoela ikusten baduzu, edota batzen ez dutela, edo agian beste guneren batean beste edukiontzi bat beharko litzatekeela pentsatzen baduzu, Kuadrillari jakinarazi eta Kuadrilla bitarteko arituko da Aldundiaren aurrean.\n+ Zer sartzen den?\nAldizkariak, egunkariak, publizitate-paperak, kartoizko kaxak, paperezko bilgarriak, kartoizko arrautza-ontzi tolestuak, paperezko poltsak... Zenbait gauza ez da sartu behar: paper plastifikatua, metalizatua edo ezkoztatua, tetrabrikak, pixoihalak. Papera eta kartoia tolesturik eta elementu metalikorik (grapak, uztaiak) gabe sartu behar dira.\nEdukiontzian bildutako papera eta kartoia sailkatu eta paper-fabriketara bidaltzen da. Bertan tinta kentzen zaie eta pasta bihurtzen dira. Ondoren pasta horretatik paper edo kartoi gehiago lortzen da.\nLehengai batzuen (egurra, ura eta energia) kontsumoa neurri handi batean txikitzen da.\nBEIRARAKO EDUKIONTZI BERDEA\nEcovidrio da edukiontzi hau zuzenean bildu eta kudeatzen duena. Maiztasuna toki bakoitzaren araberakoa da. Edukiontziren bat hondatuta edo egoera txarrean dagoela ikusten baduzu, edota batzen ez dutela, edo agian beste guneren batean beste edukiontzi bat beharko litzatekeela pentsatzen baduzu, Kuadrillari jakinarazi eta Kuadrilla bitarteko arituko da Ecovidrioren aurrean.\nBirzikla daitezkeen beirazko ontzi guztiek puntu berde bat daramate, Ecovidrioren birziklatze-sistemari dagokion seinale gisa. Adibideak: edozein koloreko beirazko botilak, kristalezko kontserba-poteak, lurrin eta kosmetika poteak... Sartu behar ez diren gauzak: bonbillak, fluoreszenteak, edalontziak, platerak, kopak, pitxarrak, figurak, leiho-beirak, ispiluak... Botilak edo flaskoak hutsik utzi behar dira, taparik, tapoirik edo kortxorik gabe.\nEdukiontzietan bildutako beira berreskuratze-fabriketara eraman beharra dago. Bertan garbitu, xehatu eta material desegokietatik eta erabili eta botatzeko beste hondakin batzuetatik banatzen da. Behin sailkatutakoan beira-fabrikatzaileei bidaltzen zaie. Hauek "calcin" izenekoa lortzen dute, hau da, beira berreskuratua, purua, garbia eta xehatua, behin urtuta botila berriak edo beirazko ontziak egiteko berriz erabiltzen dena.\nLehengaien eta energiaren kontsumoa nabarmen gutxitzen da. Ingurugiroa babesten da zeren beira ez baita inoiz ere degradatzen. Erosioak eta agente kimikoek 4000 urte behar lezakete desintegrazioa lortzeko, mikroorganismoak ez baitira beira deuseztatzeko gai.\nONTZIETARAKO ETA PLASTIKOETARAKO EDUKIONTZI HORIA\nKuadrillak zerbitzuaren emakidaduna den enpresaren bitartez zuzenean edukiontziak bildu eta kudeatzen ditu. Maiztasuna toki bakoitzaren araberakoa da. Leku zehatz baten maiztasuna jakin nahi baduzu, saka ezazu bertan: Maiztasuna. Edukiontziren bat hondatuta edo egoera txarrean dagoela ikusten baduzu, edota batzen ez dutela, edo agian beste guneren batean beste edukiontzi bat beharko litzatekeela pentsatzen baduzu, Kuadrillari jakinarazi.\n+Zer sartzen den? Zelan Sartu<?\nPuntu berdea daramaten edo Ecoembesen birziklatze-sistemari dagokion sinboloren bat daramaten plastikozko ontziak, ontzi metalikoak eta tetrabrikak. Adibideak: esne, ardo edo zuku tetrabrikak, edari-latak edo kontserbak, tapa metalikoak, jogurt-ontziak, plastikozko botilak (ura, freskagarriak, olioa, lixiba, garbigarria, leungarria, gela, xanpua...), plastikozko poltsak, poliexpaneko erretiluak. Sartu behar ez diren gauzak: plastikozko jostailuak, plastikozko tresnak (kuboak, biberoiak, fruta-kaxak, sukaldeko tresnak), latak ez diren metalezko objektuak, fardoak egiteko plastikoak, lapikoak, zartaginak..\nBatzen diren hondakinak hurbileko ontzi-sailkatze gunera eroan ohi dira. Bertan materialen araberako banaketa egiten da, ondoren birziklatze-enpresei bidaltzeko.\nPlastikoa arazo serioa da, zeren Naturan luzaro irauten baitu. Birziklatutako plastikoaren bidez tutuak eta edukiontziak egiten dira. Aluminiozko latekin berriro ere aluminioa egiten da, lata berriak egiteko. Tetrabrikak kartoiaren %100 berreskuratzen duen fabrika batera bidaltzen dira, ondoren zelulosazko produktuak egiteko.\nPILETARAKO ETA AKUMULADOREETARAKO EDUKIONTZIAK.\n+Zer egin beraiekin?\nObjektu horiek saltzen dituzten establezimenduetako edukiontzietan edo tokian tokiko kutxa moduko edukiontzietan sartu beharko dira. Kuadrillak edukiontziak bildu eta baimendutako kudeatzaileei bidaltzen dizkiei. Zure bizilekuan halako edukiontzirik izan ezean edo beterik izatekotan, dei iezaiozu Kuadrillari.\n+Zer egiten den edukiontziekin?\nBirziklatze enpresetara eramaten dira. Botoi-piletatik merkurioa atera ohi da, eta ohiko piletatik, berriz, zinka, beruna, nikela eta kadmioa, geroago lehengai gisa erabiliko baitira.\nPilen kutsadura-arazo nagusiena inolako kontrolik gabeko eliminazioan datza, baita beraien metalen askapenean ere: merkurioa, kadmioa eta beruna.\n+BIRZIKLATZEAREN ABANTAILAK: TRESNEN ETA TAMAINA HANDIKO OBJEKTUEN BILKETA\nKuadrillak hamabost egunez behin tresnak eta tamaina handiko objektua (sofak, armairuak, oheak, elektrotresnak...) biltzeko txandak antolatzen ditu.\nKuadrillara deitu eta bai zure datuak bai datu beharreko objektuei dagozkienak ematea baizik ez duzu.\nElementu horiek guztiak biltzera joan aurretik enpresak dei egingo dizu zuk aldez aurretik kalera atera ditzazun.\n+HONDAKIN KUTSAKORREN ETA ARRISKUTSUEN BILKETA BEREZIA\nKuadrillak aldian-aldian hondakin kutsakorrak eta arriskutsuak (pneumatikoak, olioa, bateriak, txatarra, bidoiak...) batzeko bilketa bereziak antolatzen ditu.\nKuadrillari deitu besterik ez duzu egin behar, bai zure datuak bai datu beharreko objektuei dagozkienak emateko. Bilketa antolatutakoan deitu egingo dizugu eta gero hondakinak batzera joango gara.


Jose Javier Barkero: "Kideekin entrenatzea eta haiekin sortzen den harremana da politena" - Aretxabaleta - Goiena.eus\nJose Javier Barkero: "Kideekin entrenatzea eta haiekin sortzen den harremana da politena"\nAnder Larrañaga 2014-12-10 00:00\nJose Javier Barkero, alebinen entrenamendu batean.\nGaur egun Aretxabaletako alebin mailako mutikoak dabil entrenatzen Jose Javier Barkero (Aretxabaleta, 1979). Urte askoan hainbat futbol taldetan baloiaren atzetik ibili ostean, jaioterrira bueltatu zen irailean.\nZelakoa da Jose Javier?\nOso pertsona normala, lasaia, lagunen laguna, oso familiarra eta gustu normalak dituena. Bidaiatzea, irakurtzea eta futbolean jokatzea gustatzen zait.\n17 urterekin bakarrik bizi nintzen; beraz, sukaldari moduan asko ikasi beharra izan dut. Frantziara joan nintzenean, anaia eta biok bakarrik geunden, eta amaren errezetekin joan ginen moldatzen. Apurka-apurka gustuko dudan mundu bat bilakatu da.\nEz dut plater izarrik, baina lapikokoak ederto irteten zaizkit.\nEtxean, entsalada on bat, txanpinoi-nahaskia eta kroketak egingo nituzke hasteko. Bigarrenerako, arrain edo okela on bat.\nZeinekin konpartituko zenuke gustura mahaia?\nZiurrenik, gauzak komunean ditudan pertsona batekin. Ezingo nuke egon atsegin ez dudan norbaitekin. Konfiantza apur bat izatea ere garrantzitsua da.\nZein izan daiteke futbolari baten menua edo dieta?\nHasteko, entsalada, pasta edo arroza; bigarrenerako, arraina edo oilasko-paparra.\nZer gustatzen zaizu gehien eta zer gutxien futboletik?\nGehien, egunerokoa. Azken baten, politena da kideekin entrenatzea eta haiekin harremana izatea. Futbola hori da: igandeetan lehiatzea, baina astean zehar pasatzen diren gauza asko dira hoberenak niretako. Eta gutxien, mundu horretan mugitzen den jendea. Azkenean, futbola oso inpertsonala da eta merezi ez duten pertsona asko ezagutzen dira.\nBetidanik gustatu izan zaidalako. Txikitan, aitak sartu gintuen anaia eta biok mundu horretan. Apurka mailaz igotzen joan nintzen eta nire ametsa bete dut.\nIrakasle; betidanik pentsatu izan dut. Orain, haurrak entrenatzen nabil, eta asko gustatu zait mundu hori.\nFutbolari ala entrenatzaile?\nBi paperak politak dira, baina futbolean jokatzeak gehiago poztu izan nau beti. Ondo dago entrenatzea eta umeei erakustea, baina jokatzearekin ez dauka zerikusirik.\nZe kolore eramango zenituzke gustura?\nTxuri-urdina, duda barik. Betidanik izan naiz Realekoa.\nCiudad de Valenciakoa, esango nuke, baina Anoeta beti izango dut bihotzean.\nMilaka anekdota izango dituzu.\nBeti kontatzen dut hau: 20 urterekin, munduko txapelketa jokatu nuenean, Nigerian, hotel kaxkar batera joan ginen eta jateko espageti jangaitz batzuk atera zizkiguten, eltxo eta guzti. Hurrengo egunean hotelez aldatu genuen eta han ondo jan genuen, baina egun bat pasatu genuen jan barik.\nEtxera iritsi, sofan eseri eta...\nTelebista apur bat ikusi, irakurri edo musika entzun ohi dut.\nZertaz damu zara?\nEz naiz ezertaz damutzen. Gauzak ondo pentsatzen dituen pertsona naiz.\nGauza askok. Gehienbat, maite ditudanei zerbait txarra gertatzeak.\nBidaiatzea gustuko dut. Adibidez, Australiara edo Ameriketako Estatu Batuetara joango nintzateke gustura.\nNiri esan zidaten gauza bat, eta asko lagundu didana: ez etsi, lasai egon, gauzak, azkenean, indarrez eta kemenez lortzen dira.\nLehen platera: Dilistak (lentejak).\nPostrea: Marrubiak esne-gainarekin.\nEdatekoa: Garagardo freskoa.


Madrilera eraman ostean, Idoia Garmendia Ordiziara aske itzuli da; Anartz Oiartzabal, aldiz, kartzelan sartu dute - GARA\nMadrilera eraman ostean, Idoia Garmendia Ordiziara aske itzuli da; Anartz Oiartzabal, aldiz, kartzelan sartu dute\nEstatu espainolak Anartz Oiartzabal donostiarra estraditatu zuen atzo Estatu espainolera, eta Auzitegi Nazionalean deklaratu ostean kartzelatu zuten. Idoia Garmendia ordiziarra, aldiz, berriro ere Euskal Herrian da, aske, baina ez edonola. Aurretiaz Polizia espainolak atxiloturik eraman baitzuen Madrilera, Polizia frantsesak Gironako Port Bouko pasadizoan horren esku utzi eta gero.\nJoan den ekainaren 29an hasi zuen gose-greba amaitutzat jo zuen atzo preso politiko ordiziarrak, berriro ere Euskal Herrian baita, aske utzi eta gero. Idoia Garmendiak atzo amaitu zuen Parisek ezarritako espetxe-zigorra, eta Estatu frantsesetik kanporatu zuten. Askatasunak salatu zuenez, oraingoan, Parisek bestelako «urrats bat» egin du. «Kanporaketa hauek orain arte mugetaraino iristen baziren ere, oraingoan Polizia espainolaren eskuetan utzi dute», azaldu zuen.\nHala, goizeko lehen orduetan Ordiziatik abiatu ziren dozenaka lagunak hainbat mugatan jarri ziren arren, ez zuten Garmendia ikusteko aukerarik izan. Izan ere, Polizia frantsesak zuzenean Port Bouko pasadizora eraman, eta Polizia espainolaren esku utzi baitzuen, nahiz eta bestelako auzibiderik ez izan Madrilen.\nOiartzabal estraditatu dute\nGarmendia 2003ko maiatzean atzeman zuen Polizia frantsesak, Abelardo Castillo euskal herritarrarekin batera. Orduz geroztik, espetxe frantsesetan gatibu egon da, eta atzo amaitu zuen ezarritako sei urteko espetxe zigorra.\nHala, nahiz eta bestelako auzibiderik ez izan Estatu espainolean, Polizia espainolak atxiloturik eraman zuen Madrilera. Han zela, eta bere aurkako eskaerarik indarrean ez zegoela ikusita, Garmendia aske utzi zuten poliziakideek. Preso politiko ordiziarrak berak jakinarazi zien lagunei Madrilen zegoela. Atzo, Ordiziako plazan informazio batzar bat egin zuten, 20.30ean, eta geroago, Garmendia iristean, lehendabiziko ongietorri beroa jaso zuen errepresaliatu politiko ordiziarrak.\nBestelakoa izan zen, ostera, Anartz Oiartzabal preso politiko donostiarraren egoera. Izan ere, Estatu frantsesak ezarritako espetxe zigorra bete ostean, Madrilera estraditatu baitzuten. Horiek hala, Madrilera iritsi eta auzitegi berezitik igaro ondoren espetxeratu zuten donostiarra.\nBeste norabide bat hartu zuen Gregorio Vicario Setien Durangoko preso politikoak. Denbora baterako Madrilen esku izan ostean, atzo Estatu frantsesera entregatua izan zen, espetxe zigorra betetzeko.


No Place + Igitaia + Habemus Papam + Rukula + Trini Fox + Joseba Irazoki eta Lagunak + Ezpalak + Dj HGS + Alejo – MUSIKA ZUZENEAN\nNo Place + Igitaia + Habemus Papam + Rukula + Trini Fox + Joseba Irazoki eta Lagunak + Ezpalak + Dj HGS + Alejo\nGaztetxea - Laranjadi Plaza - Foru Plaza\nFundizio Musika Elkarteak eta Zestoako Gazte Asanbladak elkarlanean antolatutako jaialdiaren bigarren edizioa maiatzaren 14an ospatuko da.\n20:30 Laranjadi plaza\n– Trini Fox\n– Joseba Irazoki eta lagunak\nOndoren Gaztetxean DJ-ak\nMusikalki, rock instrumentala oinarri duen doinu koktelara dantzagarri eta eroa da Rukula taldea. 2014 urtean sortuak, bi disko argitaratu dituzte denbora tarte honetan, azkena, 2018 urteko ‘Hazi Beltzak’ izeneko lana. Bigarren emaitza Andoaingo Garate Studioetan grabatua izan da Martxel Arkarazo soinu teknikari eta taldekidearen aginduetara. Bertan, etiketa bakarrean sailka ezineko zortzi kantu barneratu dira. Zuzenean eztanda egiteko prest den banda da honakoa!\nRukula Datozen kontzertuak\nUSURBIL - Plaza\nUrrestillako entsegu lokaletan entsaiatzen duen banda da Trini Fox. 2015 urtetik martxan, taldekide aldaketa anitz jasan dituzte, eta egun, Suharri Aranburu (ahotsa eta gitarra), Iñaki Zubeldia (bateria), Iosu Garate (gitarra) eta Xabier Iñurrieta (baxua) dira Trini Fox. Musika bidean bi disko kaleratu dituzte: ‘Letaginak’ (2017) eta ‘Ataraxia’ (2020). Musikalki stoner eta rock giroen artean kokatzen da banda.\nForu Plaza, 1,


Dirua biltzeko kanpaina bat abiatu dute 'Bi Arnas' dokumentala osatzeko | Politika | Berria\n«Torturak Euskal Herrian eragindako zauria ez da itxi». Hala diote Bi arnas: itxi gabeko zauria ama baten ahotsean dokumentalaren sustatzaileek. «Herritar talde bat» direla azaldu dute: «Ez dugu produktora edota ekoizle handien babesik, ezta diru laguntza publikorik ere, eta aurrekontua 15.000 eurokoa izango dela aurreikusten dugu».\nHorregatik, finantza kolektibo kanpaina bat abiatu dute itsulapikoa.eus atarian: «Herri honetan beti egin izan dugun moduan, auzolanaren eta elkartasunaren bidez eskuratu nahiko genuke beharrezkoa dugun babes ekonomikoa», azaldu dute. Irabazi asmorik gabekoa da proiektua, eta xede nagusia da dokumentala ahalik eta gehien zabaltzea.\nBaina zer da bBi Arnas? «Torturaren gaineko testigantza bat da, bidegabekeria baten isla eta sekula eskaini ez den elkarrizketa bat». Bi dira protagonistak: Maria Nieves Diaz, torturaren aurkako ekintzailea; eta haren alaba Iratxe Sorzabal, Reauko (Frantzia) kartzelan dagoen euskal presoa, 2001. urtean torturatua.\nHelburuak eta protagonistak\nDokumentalaren helburua da «zauria ixten laguntzeko ondar aletxo bat» jartzea: «Azken bost hamarkadetan tortura eta tratu txarrak sufritu dituzten euskal herritarrak milaka zenbatu daitezke, nahiz eta, bakan batzuk baizik ez diren ofizialki aitortuak izan. Hori gutxi ez eta asko dira torturetan oinarritutako testigantzen ondorioz preso segitzen duten euskal herritarrak». Horregatik uste dute garrantzitsua dela «torturaren kontra lehen pertsonan borrokatu duten herritar anonimoen» testigantzak jasotzea eta zabaltzea.\nDiazez eta Sorzabalez gain, dokumentalean agertuko dira Nekane Txapartegi, Paco Etxeberria eta Serge Portelli. Txapartegi Suitzan bizi den euskal perso ohia da, 1999. urtean torturatua. Etxeberria auzi medikua da, eta Eusko Jaurlaritzak sustatuta Euskal Herrian izandako tortura kasuak ikertu dituen txostenaren egilea. Eta Portelli, berriz, Versaillesko Dei Auzitegiko magistratu ohia da, baita abokatua eta torturaren kontrako ekintzailea ere.


«Gustatu edo ez, 2016ak ingurua lugorritu du. Hortik, sastrakak, haritzak edo asunak aterako diren, politikariek erabakiko dute» | herria | GAUR8\nDonostia 2016ko Kultur Programaren zuzendaria izan den urtea\n«Gustatu edo ez, 2016ak ingurua lugorritu du. Hortik, sastrakak, haritzak edo asunak aterako diren, politikariek erabakiko dute»\nGaur bukatuko den urtean Xabi Payarekin topatu garen bakoitzean elkarrizketa beti puntu berdinean hasi da: «Zenbat egun falta dira 2016a bukatzeko?», erdi serio, erdi broma. Eta berak erantzuna zehatz eta zorrotz, beti. Hiriburutzaren kultur programako edozein proiekturen inguruan galdetu eta berdin erantzuten du, zehatz eta zorrotz, bere lanaren kontzientzia osoarekin.\nXabi Paya ohituta zegoen lehendik mila saltsatan aritzen. Oraingoan ere mila saltsa kudeatu behar izan ditu, «baina guztiak lapiko berean» eta ia egunero prentsaren aurrera agertuz. Etxean pijama jantzita itzulpenak egiten zituen garaitik salto handi samarra. Hala ere, ez da trenetik jaitsi, bere buruari promesa egin ziolako hasi eta buka egingo zuela. Eta dimititzekotan, bihartik aurrera.\nDonostia 2016aren bidean miseria asko agertu dira. Gure jendartearen miseriak al dira?\nNik aspaldi esan nuen 2016tik ez dugula arazo berririk sortu. Nik, egiten dudan lo apurra, lasai egiten dut. Guk agerian jarri ditugu ikusten ez direnak, hori izan da gure lana, hala tokatu zaigulako. Gure gaia elkarbizitza zen, nahiz eta egia den “elkarbizitza” hitza gaur ja hutsik dagoela. Nik proiektu honetan izugarri ikasi dut. Ikasi dut badaudela beste hitz batzuk behar ditugunak. Horietako bat da “konpromisoa”.\nOso ondo gogoratzen dut 2013an nola joan ginen Derry-Londonderry-Doirera. Britainiako kultur hiriburua izan zen eta beren proiektua ezagutzera joan ginen, Ipar Irlandako gatazka nola landu zuten ikusteko. Egin ziguten lehendabiziko galdera izan zen: «Partekatzen duzue terminologia? Ados zaudete gatazka bat egon dela esaten duzuenean? Edo, behintzat, onartzen diozue parekoari batek gatazka esatea eta, besteak, terrorismoa?».\nEta gure erantzuna izan zen ezetz, ez ditugula hitzak partekatzen. Eta horren adibide da proiektu askotan ezin izan ditugula erabili zenbait hitz. Ez naiz objektuez ari, hitzak ere apartatu behar izan ditugu.\nAdibidez, Tirabirak erakusketa. Bertan jasotzen da Espainiako Konstituzioan adierazpen askatasuna onartu zenetik gaur egun arte, hedabideek tira komikoen bitartez nola islatu dituzten gure gizartearen une korapilatsuenak euskal gatazkaren inguruan. Gonbidatzen zaitut erakusketara joan eta “euskal gatazka” terminoa bilatzera. Ez dago.\nGuk erakunde batzuk ditugu atzean –gainera kasu bakoitzean bere esparruan gorenak dira erakunde horiek– eta gauzak beti ahal ditugun urrunen eraman ditugu. 2016an zein izan da kontsentsuan urrunen eraman ahal izan dugun terminoa? Euskal gizartearen iragan gatazkatsua.\nHorrek adierazten du oraindik emozioetatik hizketan ari garela. Oraindik mina dago, zauriak irekita daude eta horrek hoztu egin behar du. Alde guztietan daude zauriak irekita, gainera. Alderdi guztiekin zuzenean aritu gara lanean eta garbi ikusi dut hori. Nik askotan esaten dut nik nire burua proiektu honetan kulturan lan egiteko aurkeztu nuela, ez politikan.\nPolitikariek etengabe zangotrabatu duten proiektua izan al da?\n2016a erakundeen eta gizartearen arteko hibrido bat izan da. Gu ez gara gaztetxe bat, baina kudeatu ditugu kultura alternatiboko proiektuak; gu ez gara erakunde bat, baina erakundeen erantzukizuna izan dugu etengabe; ez gara erakunde pribatu bat, baina ekitaldiak egiteko baimenak eskatu behar izan ditugu gainontzeko antolatzaile guztiek bezala.\nHibrido horrek eragin du gizarte mugimenduek erakundeei egurra emateko tresna bat behar zutenean, gu geu ginela parterik ahulena. Eta, aldi berean, erakundeek gizartera hurbildu nahi zutenean, gauzak beste era batera jantzi nahi zituztenean, gu geu soineko oso eroso bat ginen.\nNola hurbildu zinen 2016ra?\n2011n, Odon Elorzaren garaian, hautagaitza garaian, ezagutu nuen proiektua. Orduan Birminghameko Unibertsitateko irakaslea nintzen eta epaimahaia Donostiara etorri zenean proiektua babesten lagun niezaien deitu zidaten. Egun osoa pasatu nuen epaimahaikide baten ondoan eman behar ziren azalpenak ematen. Onartu behar dut proiektuaren filosofia izan zela ni maitemindu ninduena: goazen kulturaren eta artearen bitartez elkarrekin bizitzeko pausoak ematera.\nNire errealitatea da Bizkaiko txapela irabazi nuenean hirugarren solairuko auzokideak esan zidala: «has ganado algo de jazz pero cantando, algo de poesia». Bi solairu gorago bizi eta zein urrun zen! Niretzat Donostia 2016 nik bizitza osoa egiten daramadana egiteko proposamena zen. Ni naiz bertsoak beste hizkuntzatan kantatu dituena jendea hurbiltzeko; beti ulertarazten saiatu naiz gure amak ez dakiela euskaraz, baina, erdaldunek euskararen alde gure amak egin duena egingo balute, beste testuinguru batean geundekeela. Beti saiatu naiz zubiaren beste aldera joaten. Horregatik harrapatu ninduen 2016aren filosofiak, nahiz eta ez nekien ezer proiektuari buruz.\nInork ez zekien ezer proiektuari buruz. Kostatu zen paperetik errealitatera ekartzen.\nEgia da, eta hori ere gertatu da, sekulako espektatibak sortu direla. Nik galdetzen nuen: Zein izan dira aurreko kultur hiriburutzak? Eta inork ez zekien. Ez al da hori pista bat jakiteko honek zein neurri daukan? Abiadura handiko trenaren kilometro eta erdiren pareko aurrekontua du, ez Olinpiadena. Orduan, zergatik ematen diogu Olinpiaden tratamendua komunikabideetan?\n2011n gerturatu zinen. Baina proiektuan sartu zinen lanpostu batera aurkeztu eta bertara heltzeko frogak egin eta gero.\nGaur egun nire senar denak deitu zidan eta lanpostu hori atera zela eta nire neurrikoa zela aipatu zidan. Orduan Baionan eta Pauen irakasle nenbilen eta ez nengoen oso gustura. Lehiaketa atera zen eta nire burua aurkeztu nuen 2012ko abenduan. Ahotsen Itsasargiko teknikari postura aurkeztu nintzen beste 400 pertsonaren artean, jarritako probak pasatu nituen eta puntuazio altuena lortu nuen. 2013ko abuztuaren 26an deitu zidaten.\nOndo gogoan duzu egun zehatza.\nBai, egun oso seinalatua, geroztik nire bizitza asko aldatu delako. Ordura arte mila saltsa egiten nituen, hara eta hona ibiltzen nintzen. Gerora, 2016an, mila saltsa egin ditut baina denak lapiko batean. Niretzat, pertsonalki, aldaketa nabarmena izan da. Ni beti izan naiz oso nomada eta nire buruari erronka handia jarri nion: fideltasuna lan egiten duzun horrekiko.\n2016ko trenetik jaitsi direnen zerrenda luzea da. Ilusioa zeukan jendea bidean erretzen joan da.\nNik aspaldi esan nuen 2016ko zuzendaritza postuak, eta ez bakarrik zuzendari nagusiarena, denak, aulki elektrikoak direla. Batzuetan korrontea gertutik iristen da, bestetan erakunde batetik, komunikabide batetik, gizartetik… baina ez da eteten. Pavloven txakurra gara, baina etengabe. Eta ja ikasi egiten duzu korronteari helduta bizitzen.\nZure senarrak esan zizun «hau zuretzat da» lanpostuaren berri izan zuenean. Zergatik?\nAhotsen Itsasargiko arduradunaren postuak lan egin behar zuen literaturarekin, antzerkiarekin, zinemarekin, musikarekin… eta nik denekin nuen lotura. Literaturan gauza desberdinak egindakoa naiz; musikan goi mailako ikasketak ditut; zineman azpitituluak egindakoa naiz eta gidoigintzan graduondoko bat daukat. Bai titulazioz, bai bokazioz, bai afizioz profila ematen nuela uste nuen. Europako proiektuetan esperientzia eduki beharra zegoen eta nik banuen. Hizkuntzak jakin beharra zegoen eta nik ezagutzen nituen. Eta, gainera, Unaik bazekien proiektuaren filosofiak erakarri egiten ninduela.\nHori zen Itsasargiaren kanpoko argia. Barruan zer topatu duzu?\nSartu nintzen astean bertan, abuztuaren 26ko aste hartan, gauza bat bota nuen bilera batean: enperadorearen jantzi berriaren fabula ekartzen zidala gogora 2016ak. Soinekorik ederrena eraman nahi zuen beti enperadoreak eta jostunak sinetsarazi zion pertsona abilek baino ezin zutela ikusi bere soinekoaren edertasuna. Halako zerbaiten zentzua hartu nion nik. Ematen zuen 2016a ederra eta zoragarria zela, baina bakoitzak nahi zuen soinekoa ikusten zuen: Udalak, turismoa areagotzeko eta hiria posizionatzeko modua; gizarte mugimenduek, eredu sozialean aurrera egin eta transformazio sozialerako tresna bat; arte eta kultur eragileek, sektoreari bultzada emateko aukera… Akordatzen naiz esan nuela: batek gona nahi badu, besteak prakak eta besteak alkandora, ez dakit zer den guk josi behar dugun hori, baina hobe da lehenbailehen ikusaraz dezagun zer den josiko duguna.\nEspektatiba handiak jarri dira 2016an. «Nik gehiago espero nuen», entzungo zenuen askotan.\nAsko haserretzen naiz hori entzuten dudanean, nahiz eta iritziak beti diren errespetagarriak. Baina guk hiru hilabetero Bruselarekin egin dugun balorazioa garbia izan da: aurkeztu zen programa hartu eta banaka-banaka esan dugu zer egin den eta zer ez. Eta programa bete da. Proiektu batzuk zehatz egin dira, aurkeztu bezala, eta proiektu asko gainera.\nLehen aipatu dugu zenbat jende jaitsi den trenetik. Zu ez zara jaitsi, nahiz eta bidean gastatzen joan zaren. Zenbat kilo argaldu dituzu?\n25 kilo. Fisikoki urte oso gogorra izan da. Lo gutxi egiten dut, baina sakon. Nik sekula ez ditut lotarako pilulak hartu eta proiektu honetan bolada batzuetan hartu behar izan ditut. Orain ez ditut hartzen. Eta bolada horietan askotan gogoratu diot nire buruari nik ez dudala bizi-organorik fundazio honi lotuta eta alde egin nezakeela.\nBaina ez duzu alde egin. Zergatik?\nNire helburu pertsonal bat bazen hasi eta buka egitea. Esana nuen agian urtarrilaren 1ean dimititu egingo nuela, baina urtea bukatu egingo nuela. Hori da burutik pasatzen zitzaidana.\nBihotzagatik eta sabelagatik ez dut alde egin, lantaldeagatik. Ondoan dudan lantaldeak Euskal Herria altxa dezake berak bakarrik; jende abila, trebatua, burua, bizitza eta dena proiektu honetan utzi duena, eredu ultramilitante batekin lan egiten duena, proiektuan sinisten duena, ilusioa duena… eta zorionez horrek bizi gaitu. Gure bizipoza hori da. Alde ez egiteko nire motibo handiena lantaldea izan da.\nEta kaskagogorra ere bazara.\nBai, egia da hori. Garbi nuen hasi eta bukatu egin behar nuela, iruditzen zitzaidalako Euskal Herriarentzat aukera bakarra zela, horrela bizi nuen. Nik “elkarbizitza” hitza ahaztu nahi dut eta “konpromisoa” jarri nahi dut mahai gainean. Nik egin dudana hori da, konpromisoa landu. Eta horrek esan nahi du batzuetan gustatzen ez zaizkizun gauza batzuk onartu beharko dituzula, eta atera beharko duzula norbaiten ondoan jakinik bere ideiekin ez duzula inolako adostasunik izango. Baina koexistentziak hori exijitzen dizu.\nGatozen Koldo Mitxelenako erakusketara, preso politikoen lanak zentsuratu dituenera. Gogorra izan da?\nOso gogorra. Proiektu horren zuzendaria hasieratik egon da proiektu honetan, gai horretan sekulako lana egin duelako. ETA oraindik ere su-etenean ez zenean, programa horrek jasotzen zuen erakusketa bat egingo zela giltzaperatuta dagoen jendearen kasuan arte sorkuntzak zein eragin daukan aztertzeko. Proiektua horrela izan da hasieratik. Eta orduan garaiak desberdinak ziren, korapilatsuagoak erakusketarentzat zalantzarik gabe. Esaten zenetik egin denera, pieza batzuk ez daude.\nNire galdera da: 2011. urtean programa egin zuenak zer-nolako 2016. urtea irudikatzen zuen? Botere mediatikoa, instituzionala, ekonomikoa eta soziala non irudikatzen zituen?\nNik nire buruan bertan frogatu nuen non dauden botere horiek, De Juanaren aldeko kamisetaren kontuarekin. Publikoki atera nintzen esatera legearen unibertsaltasunaren alde eta zuzenbide penalaren atzeraeraginkortasunaren kontra nagoela, hori salatu zela De Juanaren kasuan eta horregatik eraman nuela kamiseta hura. Berehala konturatu nintzen gai horiek oraindik ezin direla jorratu. Horregatik esaten dut oso ondo dakidala neurtzen non dagoen gizarte hau mediatikoki, instituzionalki, ekonomikoki, sozialki eta emozionalki, ni ere gizakia naizelako eta niri ere egurra eman didatelako.\nHala ere, nabarmendu nahi nuke erakusketa horren inguruko prentsaurrekoan komisarioa, zuzendariak eta erakundeak elkarrekin atera zirela. “Zentsura” hitza han zegoen presente eta presente egon da erakusketan. Ez bageneukan modurik konponbide bat emateko alde guztiei gustagarri egingo zitzaiena, behintzat eman dezagun aditzera hor erabakitzeko dagoen auzi bat dagoela. Hori oharkabean pasatu da, baina niri oso garrantzitsua iruditzen zait.\nDonostia 2016an gauza asko ikasi omen dituzu. Egurra jasotzen ere ikasiko ote zenuen, alde eta norabide guztietatik eman dizute-eta.\nKontziente naiz nire buruaren gehiegizko esposizio bat izan dela, gehiegi agertu naizela, eta oso mingarria egin zait hori. Patronatuaren erabaki baten ondorioz, zuzendari nagusiak ez daki euskaraz eta automatikoki ni izan naiz zuzendari nagusia euskaldunentzat. Eta ez naiz. Nik ez ditut zuzendari nagusiaren erabakiak hartu.\nAskotan, tamalez, besterik ez eta zuzendari nagusiaren rolak betetzea tokatu zait. Hizkuntza gaitasunak hori dakar askotan, eta euskaldun batek ederki ulertzen du hori: hizkuntza gero eta gehiago jakiteagatik, gero eta gehiago etsi behar duzu. Bakarra dakienak ez du etsi behar.\nAskotan onartu dut ateratzea nahiago nuela nire soinean hiru zauri eramatea nahiago nuelako lantalde osoan lehergailu bat erortzea baino.\nEta beste askotan, nahiz eta oso gogorra egin zaidan, ez dut adierazpenik egin. Ni ez naizelako Xabi Paya bakarrik, Donostia 2016 Fundazioaren Kultur Programaren zuzendaria baizik. Eta kargu horrek erantzukizun batzuk ditu eta kontratuz sinatutako baldintza batzuk. Eta hori ere nire buruari ikasarazi behar izan diot, eta uste dut ikasi dudala. Horrek mina eragiten dizu, Twitterretik jendeak sekulakoak esatea dakar… baina min horretan eta konpromiso horretan bizitzen ikasi dut.\nLagunak galdu dituzu?\nEz nuke esango. Benetako lagunak, zorionez, oso benetakoak ditut eta unerik txarrenetan ere ondoan izan dira. Adibidez, Koldo Mitxelenako erakusketaren egunean bertan lagunek deitu zidaten hurrengo egunean afaria egiteko proposatuz. Kontrakoa esango nuke, lagun izugarri ederrak irabazi ditut, zer esanik ez lantaldean. Minak asko elkartzen du.\nBaten batek sentituko zuen uneren batean Xabi Paya traidore bat dela.\nSeguru. “Traizioa” da mahai gainean jarri beharko genukeen beste hitzetako bat. Ez dago mahai gainean, baina gure gizartean oso presente dago. Eta mahai gainean jarriko bagenu, hitz egin ahal izango genuke traizioa nori, zeri, zein baloreri, zerren aldekoa edo kontrakoa…\nAmos Ozek “Judas” liburuan esaten du batzuetan gizarte honetan batzuek traidore izan behar dutela gauzak aurrera egin dezaten, korapiloa aska dadin. Horrek lagundu dit batzuetan.\nNik askotan sentitu dut ez nintzela ez ni ez gu. Ni euskaldun sentitzen naiz erabat, baina lotara Algortara joaten nintzen lehen, gure etxetik Castro ikusten da eta nire amak esan dizkidan hitz ederrenak gazteleraz esan dizkit. Orduan zer pasatzen da, ez dagoela toki bat niretzat gizarte honetan? Barkatu, edo gizarte honek moldatzen du toki bat niretzat eta ni bezalako beste askorentzat edo argi dago ni gizarte eredu horietatik kanpo geratuko naizela. Iruditzen zitzaidan proiektu honek hori guztia landuko zuela, eta gauza asko landu ditu.\nBenetan sinisten dut proiektu honek ekarpen oso handiak egingo dituela, batez ere erakutsiko duelako elkarbizitza konpromisoa dela, frustrazioa dela eta espektatibatik errealitatera dagoen tartea norberak asumitu beharra duela, errua inori bota gabe.\nSentitu izan duzu ez zinela osorik aterako proiektu honetatik?\nBai, askotan. Eta askotan egon naiz dimititzetik gertu. Askotan pentsatu izan dut lehen Xabi Payaren izenik bazegoen, zertan izango den hori orain. Baina azkenean erabaki dut berdin zaidala nire hiletan mila lagun edo bi dauden. Daudenak egon daitezela nor nintzen maite zutelako. Eta, oraingoz, badakit ez direla bi bakarrik izango. Gure gizartean biografia inpolutoez aspertuta nago. Oso erraza da gizarte hau kritikatzea unibertsitateko postu finko batetik. Babelgo dorre eta talaia asko ditugu. Ni behera jaitsi naiz eta kolpeak jaso ditut alde guztietatik. Elektrokutatuta bizi izan naiz. Horrek guztiak azala izugarri loditu dit. Gantzak kendu ditut baina azala loditu zait.\nAgian hemendik atera eta nire hurrengo lana etxean eta pijama jantzita “Zalameako alkatea” euskarara itzultzea izango da, desiratzen nagoelako, edo guraso izatea… Ez dut zertan Nasako zuzendari edo ez dakit nongo sailburu izan behar.\n2016 atzerako kontaketa izan da zuretzat. Egunez egun kontatu duzu zenbat egun falta ziren urtea bukatzeko.\n2015ko martxoan Bruselan egin genuen proiektuaren defentsa. Inguru horretan hasi nintzela uste dut. Bostehun egun inguru edo gehixeago falta zirenean. 2016aren hasiera hain izan zen gogorra, nire gorputza hilda zegoela. Nire buruari tranpa egin nion eta asteak kontatzera pasatu nintzen, zehazki astelehenak.\nHala ere, onean eta txarrean kontatu ditut egunak, proiektu honek jende aparta ezagutzeko aukera eman didalako, ideia paregabeak jasotzeko aukera. Proiektuak parte oso ederrak izan ditu beti gogoratuko ditudanak; pertsonak, momentuak, aurrerapausoak, ideiak…\nSekulako lan psikologikoa egin duzu.\nBai. Lehen jaten isiltzen nuen kontzientzia eta antsietatea. 2015eko udan medikuak esan zidan hipertentsio arazoak izango nituela. Hipertentsioak hiru oinarri ditu; genetika, estresa eta pisua. Medikuak esan zidan gurasoak ezin nituela aldatu. Estresari dagokionez, lana aldatu ahalko banu… Horregatik, hirugarren aukera hartu nuen. Orain antsietatea kirola egiten isiltzen dut. Loari kendu diot kirola egiteko denbora. Sekula ez nuke egingo, baina orain goizeko seietan kirola egitera joaten naiz.\nElkarbizitzaren lehen oinarrietako bat, Unescoko adierazpenaren arabera, norbere buruarekin bizitzen ikastea da eta 2016 proiektuak lagundu dit horretan.\n2016a izan da, gainera, ezkondu zaren urtea.\nUnaik aspaldi eskatu zidan ezkontzeko. Eskatu zidan unean ez nion erabateko erantzun argirik eman, ez nuelako sinisten norbaitek nirekin ezkondu nahi zuenik. Hainbeste arazo, elektrokuzio, gora-behera, tentsio… norbaitek nola erabaki zezakeen hori borondatez hartzea? Gero ikusi dut ez naizela hori bakarrik, bertute batzuk ere izan ditzakedala. Gainera, 2016an bertute horietako batzuk asko garatu ditut. Gure etorkizuneko planetan oso garbi daukagu guraso izan nahi dugula. Ezkontzeko eta guraso izateko inoiz ez dago une onik. Urrian ezkontzea erabaki genuen pentsatuz –oker genbiltzan– urtearen hondarrean gauzak lasaiago egongo zirela.\nTira, bizitza honetan inoiz ez dago une onik maitasunerako. Agendan inork ez du jartzen “gaur maitatu egingo dut”. Hori ikasi dut nik. Eta 2016an arnasgune horiek izan ez banitu, oso desberdina izango zen. Ikusarazi dit bizitzako geruzetan etxekoa dela oinarria. 2016a pasatzen denean, txalo jo didatenek eta txistu jo didatenek aurrera segituko dute, eta inguruan ditudanak izango dira nire ondoan geratuko direnak.\nZenbat plan egin dituzu 2017. urterako?\nLanean non egongo naizen? Ez dakit. Ez nuke ikasi dudan guztia tiraderan gorde nahi. Lasaitasun pixka bat hartuko dut, baina, aldi berean, ikasi dudan guztia aprobetxatu nahi dut, kultur kudeaketan segitu nahiko nuke. Hori bai, plano mediatiko eta politikotik urrunago.\nBaina izugarri plan piloa dauzkat 2017rako. Zenbat liburu ote ditudan zerrendatuak! Zenbat jende berarekin egon nahi dudana. Bide honetan jende zoragarria ezagutu dut, baina proiektuaren abiaduragatik ezin izan dut haiekin lasai eseri eta hitz egin, ez dugu aukera izan beste harreman mota bat garatzeko.\nBaina hori ez da nire sentipena, hori Donostia 2016ren egia bat dela iruditzen zait. Gustatu edo ez, lurra altxatu du, lugorritu du ingurua. Hortik, sastrakak, haritzak edo asunak aterako diren, ez dugu guk erabakiko. Fundazioak programa egin behar zuen eta egin dugu. Orain politikariek erabaki behar dute apustu hori zertarako zen eta zertarako nahi duten aurrera begira. Egindakoa egun batetik bestera desagertzen bada, garbi geratuko da hor estrategia handirik ez dagoela. Aurrera segitzen badu, ondo pentsatuta, ikusiko da oinarria izango duela.\n«Ematen zuen 2016a ederra eta zoragarria zela, baina bakoitzak nahi zuen soinekoa ikusten zuen: Udalak, turismoa areagotzeko modua; gizarte mugimenduek, eredu sozialean aurrera egitekoa; arte eta kultur eragileek, sektoreari bultzada emateko aukera...»\n«Esana nuen agian urtarrilaren 1ean dimititu egingo nuela, baina urtea bukatu egingo nuela. Hori da burutik pasatzen zitzaidana. Bihotzagatik eta sabelagatik ez dut alde egin, lantaldeagatik. Ondoan dudan lantaldeak Euskal Herria altxa dezake berak bakarrik»


Arrazakeria instituzionalaren aurkako gazte agerraldia\nHome » Adierazpena » Arrazakeria instituzionalaren aurkako gazte agerraldia\t»\n4 Eka, 2015 Adierazpena, Araba, Gasteiz\nGasteizko gazte eragile anitz bildu gara gaurkoan, Maiatzak 24ko udal hauteskundeen ostean garatutako testuingurua ikusirik, instituzioetatik bultzatzen den arrazakeria salatzeko eta berriro eman ez dadin bermeak ezarri daitezen.\nGazteok badaukagu zer esana, urte batzuen buruan gu geu izango baikara hiri honetan bizitzen jarraituko dugunak eta horrexegatik hain zuzen ere. oraina aldatzeko hautua egin dugu. Argi daukagu ez dugula nahi Marotok eta bere alderdia den PPek, bilatzen duten kolorerik gabeko Gasteiz hori. Eskubide guztiak guztiontzat bermatzen dituen hiria eta lehenengo eta bigarren mailako biztanleak ez dituen hiria bilatzen dugu. Izan ere, etorkizunean etorriko diren gazte ezberdinekin konpartitu nahi dugu guztiona den Gasteiz.\nBukatzeko, hauteskunde ostean ordezkaritza lortu duten alderdiei (EH Bildu, EAJ, PSE, Sumando, Irabazi) dei bat luzatu nahi diegu. Erantzunkizun politikoz jokatzera deitzen ditugu. Aurreko legealdian eta kanpaina bitartean hain larritzat jotzen ziren diskurtso eta praktika arrazisten aurka posizionatzeaz gain, konpromiso garaia dela deritzogu eta Maroto alkate ez izateko dauzkaten aukera guztiak agortzea ezinbestekotzat jotzen dugu.\nGasteizek ez duenez Maroto bezalako alkate bat merezi, gazteok diskurtso eta praktika arrazista horien kontra egingo dugu beti.\nPodemos Gazteak Zirkulua, Gazte Abertzaleak, Red Equo joven, EGI, Gazte Komunistak, Ezker Anitza-IU Gazteon Arloa, Ernai, Ikasle Abertzaleak, Kimuak Atarrabi, Neska Gazteen Asanblada, Gasteizko Unibertsitateko Emakume Taldea, Musikgerrilla, Gasteizko Gaztetxea, Judimendiko Gazte Asanblada, Errotako Gazte Asanblada, Gazteiraultza.info, Gasteizko Gazte Etxebizitza Asanblada.


Bioaniztasuna, jokoan ibiltzeko : Bidasoko Hitza\nBioaniztasuna, jokoan ibiltzeko\nArma Plaza Fundazioak eta Aranzadi Zientzia Elkarteak Hondarribiko fauna eta flora ezagutarazteko Kapen jokoa argitaratu dute.\nBa al dakizu ttirrittarratta zer den? Eta txiostua? Hondarribian sugandilari nola esaten dioten asmatu al zenuke? Hiru galderetatik bat bera ere zuzen erantzuteko gai ez bazara, izango da Olentzerori Kapen karta-jokoa eskatu ez zeniolako.\nArma Plaza Fundazioaren eskutik jaio da Kapen. Hondarribiko hizkeran itsasoan buruz murgiltzea da kapen egitea, eta horixe bilatzen dute izen horrekin argitaratu dituzten karta-jokoak eta posterrak, hots, hondarribiarrek euren bioaniztasunean murgiltzea. Familien karta-joko eredua du oinarritzat, baina, familien ordez, sei habitat biltzen ditu jokoak: itsasoa eta itsaslabarra; padura; ibaia eta errekak; baserri eremua; basoa; eta hiria eta parkeak. Habitat bakoitzeko seina espezie, ugaztun, anfibio edo narrasti, arrain, hegazti, ornogabe eta landare bana. Orotara, 36 espezie, eta bakoitza izendatzeko hiru modu, izen zientifikoa, euskara batua, eta Hondarribiko euskara.\nMarrazkiak fidelak izatea bilatu dute\nJoan den urtean herriko ondareari buruzko Ezagutu Hondarribia unitate didaktikoak argitaratzen hasi zen Arma Plaza, Lehen Hezkuntzako ikasleei begira. Unitate horien osagarri da Kapen, eta hori kontuan izan da kartetan zein espezie sartu eta zeintzuk ez erabakitzeko. Hautaketa oso zorrotza izan dela nabarmendu du jokoa diseinatu duen Iñaki Sanz-Azkue Aranzadiko Herpetologia Saileko kideak: “Ekosistema bakoitzean aurki daitezkeen espezieak sartu ditugu, baina horretarako, espezieak Hondarribian jasotzen duen izena ere bildua dagoen ala ez izan dugu kontuan, bai eta hezkuntza aldetik espezie bakoitza sartzeak eman dezakeen jokoa, gaia eskolan gehiago landu ahal izateko”.\nBerarekin batera, Lore Erriondo pedagogoak, Gabri Alonso diseinatzaileak eta Eñaut Aiartzaguena marrazkilariak parte hartu dute sorkuntza prozesuan. Erriondo unitate didaktikoen arduraduna da, eta karta jokoa diseinatu du Sanz-Azkuerekin batera; besteak beste, arlo pedagokikoa landu du Erriondok. Alonso, bere aldetik, Otzarreta enpresako diseinatzailea da. Eta Aiartzaguena marrazkilaria. “Talde lana izan da”, argitu du Sanz-Azkuek. Berak jokoaren diseinuan parte hartu du Erriondorekin elkarlanean eta, nolabait esateko, landa lanaren ardura hartu du. Espezieak eta habitatak hautatu ditu, eta espezie horien Hondarribiko euskarazko izendapenak bildu.\nAranzadiko kideak hamar urte baino gehiago daramatza Hondarribiko fauna eta flora ikertzen eta animalia askoren izenak jaso ditu denbora horretan, “200dik gora espezie”, tokiko espezieak eta bertako izendapenarekin jasoak. Horietako 36 ageri dira karta-jokoan, ezagunak eta ez hain ezagunak, denetarik: “Espezie arruntak, mehatxatuak daudenak, ikusteko zailak direnak, errazak direnak, deigarriak direnak edota txikitasunagatik, ikusi ez baina entzun agian bai egingo ditugunak”.\nPadurako espezieak, puzzle jokorako lerrokatuak\nArlo zientifikotik begiratuta ere lan zorrotza da. Aiartzaguenak marrazturiko kartak, erakargarriak izateaz gain, adierazi behar dutenarekin fidelak dira. Espezie bakoitza bere habitatean kokatuta dago, eta argazkiak erabili dituzte marrazkiak egiteko. “Ilustrazio errealistak nahi genituen”, erantsi du Sanzek. Hala, familia karta baino gehiago da, eta lau jokoetara jolastu ahal izateko sortua dago: Familia, puzzle, memoria eta azkartasun jolasak biltzen ditu Kapen mahai jokoak.\nIkasleentzako unitate didaktikoen osagarri diren arren, salmentarako ere argitaratu dituzte. Karta-jokoa Hondarribiko Arma Plazan eta herriko liburu dendetan eros daiteke, 10 euroan. Posterra, 5 euroan, Arma Plazan soilik. Eta opari gisa, Maialen Lujanbiok propio idatzitako bertsoa, jokoaren kutxaren atzealdean irakurri daitekeena eta sakelakoarekin QR kodea irakurriz entzun daitekeena.\nBerez, Hondarribiko bioaniztasuna lantzen du jokoak. Horregatik, kanpotik eskari asko jaso dituztelako harrituta dago Sanz-Azkue: “Honek garbi uzten du badagoela euskarazko eta bertako fauna eta flora lantzeko material aldetik hutsune bat”. Hutsune hori betetzera dator Kapen karta-jokoa. Hondarribiko naturan modu didaktiko eta erakargarrian murgiltzeko gonbita da, bioaniztasunak jokatzeko ere balio duela erakusten duena.\n“Korapilo ederra sortzen du herri bakoitzeko bioaniztasunak, bai kontserbazioa aldetik, bai hizkuntza aldetik ere”\nJaiotzez hernaniarra, baina Hondarribia du bizitoki Iñaki Sanz-Azkue Aranzadiko Herpetologia Saileko kideak, eta oso ondo ezagutzen du herriko bioaniztasuna. Herrira bizitzera etorri aurretik hasi zen bertako fauna eta flora aztertzen, baita espezie desberdinak herriko euskaran duten izendapenak biltzen ere. Hamar urte baino gehiago eman ditu horretan, eta lan horren fruitu da Arma Plaza Fundazioak kaleratu berri duen Kapen karta-jokoa.\nNeguko lehen izotzaldia aukeratu dugu Sanz-Azkuerekin erreportajerako argazkia egiteko. Paduretara eraman gaitu, udalerriko habitat adierazgarrienetakoa delakoan. “Karta-jokoa egiteko hona ekarri genuen marrazkilaria, padurako espezieak irudikatzeko habitata ezagutu zezan”, kontatu digu. Hernaniarrak duela hamar urte baino gehiago ezagutu zuen ingurune hori lehen aldiz, baina oraindik begiak pizten zaizkio bertara itzultzen denean.\nIñaki Sanz-Azkue, Jaitzubiko paduran, bertako espezieak biltzen dituen kartekin\nNoiz hasi zinen Hondarribiko naturan kapen egiten?\nHondarribian 10 bat urte daramatzat bizitzen. Hondarribiko natura aztertzen, ordea, lehenago hasi nintzen. Aranzadi Zientzia Elkarteak buruturiko hainbat ikerketetan parte hartu izan dut herrira etorri aurretik, Jaitzubiko paduretan, edota Jaizkibelen fauna eta florari loturiko lanak egiten. Ikerketa horiek txosten moduan edota zientzia artikulu moduan publikatu izan ditut orain arte, baina azken urteetan ingurumen-hezkuntzaren munduan oso baliagarria izan zait esperientzia hori, bertako naturari loturiko dibulgazioa egiteko edota karta-joko hau bezalako material didaktikoa sortzeko, esaterako.\nHernanialdeko bioaniztasunarekin alde handia dago?\nBi herrietan gauza bereziak aurki ditzakegu. Hondarribiak, esaterako, baditu Hernanin aurkituko ez ditugun padurak, edota itsasoa eta itsaslabarra; ugariagoa da hezegune edo zingira aldetik ere, paisaiak hala baimentzen duelako. Garai batean ere izan zituen hareatza zabalak, gizakiak suntsitu dituenak. Horrek, noski, Hondarribian Hernanin aurkituko ez ditugun espezie asko egotea eragiten du. Hondarribia oso aberatsa da ekosistema eta habitat aldetik, eta horrek bioaniztasuna ere handitzen du.\nHernanik, ordea, baso eremu handiak ditu, batez ere Urumea bailaran, eta erreka urtsuak, bailara ilun, malkar eta hezeak sortzen dituztenak. Herri bakoitzak bere berezitasunak ditu, eta hori da niretzako aberatsena. Esaterako, adineko pertsonek euren herrian dauden espezieak baino ez dituzte ezagutzen, eta, beraz, Hernaniko eta Hondarribiko jendea elkarrizketatuz herri batean izena duten espezieak bestean ez dute izenik. Korapilo ederra sortzen du herri bakoitzeko bioaniztasunak, bai kontserbazio aldetik, bai hizkuntza aldetik ere.\nKartetan ageri diren animali eta landareen artean, ba al da bakarrik hemen daudenak edo beste lekuetan oso arraro direnak?\nKartetan denetarik sartzen saiatu gara, didaktika aldetik joko gehiago emateko: espezie arruntak, mehatxatuak daudenak, ikusteko zailak direnak, errazak direnak, deigarriak direnak edota txikitasunagatik, ikusi ez baina entzun agian bai egingo ditugunak. Agertzen dira, esaterako, mehatxatuak dauden ur-arratoia edota apo lasterkaria ere. Bigarren hau, esaterako, euskal kostaldean bi lekutan baino ez da aurkitzen, Getxon eta Hondarribia-Irunen. Igaraba, izokina, saguzar batzuk, burruntziak… babesa duten espezieak dira ere, nahiz eta agian desagertzeko zorian ez egon.\nAnimali eta landareen izenetan, Hondarribiko euskarazko izendapena ere azaltzen da. Gutxi gora behera, zenbat espezieren Hondarribiko izenak lortu dituzu urte hauetan?\nZaila da zenbaki bat botatzea kontaketa egin gabe, baina asko dudatu gabe 200dik gora esango nuke. Itsasotik kanpoko espezieetan zentratu naiz batez ere, nahiz eta itsasoko hegaztiak eta ugaztunak biltzen ere aritu naizen. Lana dago egiteko arlo honetan, eta denbora gero eta gutxiago…\nZein izan da hautaketa prozesua, zein irizpide izan dituzu kontuan?\nHautaketa oso zorrotza izan da. Jokoak berak arau batzuk ditu, Hondarribiko ekosistema ezberdinak azaltzen dira, eta ekosistema bakoitzean ugaztunak, arraina, landareak… beti talde berak agertzen dira. Beraz, ekosistema bakoitzean aurki daitezkeen espezieak sartu ditugu, baina horretarako, espezieak Hondarribian jasotzen duen izena ere bildua dagoen ala ez izan dugu kontuan, bai eta hezkuntza aldetik espezie bakoitza sartzeak eman dezakeen jokoa, gehiago landu ahal izateko gaia.\nHondarribiko bioaniztasuna lantzen duen karta-jokoa da, baina kanpotik eskaera asko jaso dituzue. Akaso Euskal Herrirako bat prestatu daiteke…\nOnartu beharrean gaude izan duen arrakastak ezustean harrapatu gaituela. Euskal Herriko txoko ezberdinetatik ari zaizkigu eskatzen karta-jokoa. Honek garbi uzten du badagoela euskarazko eta bertako fauna eta flora lantzeko material aldetik hutsune bat. Ikusiko dugu Hondarribikoak zein bilakaera izango duen, eta proposamenik badator, ongietorria izango da.


Bilboko alkatea, Txinan aholkulari | El Correo\nZurekinBilboko alkatea, Txinan aholkulari\nBilboko alkatea, Txinan aholkulari\nAburtok bertan ospatuko den Hiri eta Gobernuen Nazioarteko Batzordean hartuko du parte\nIZASKUN MOYANO Lunes, 4 diciembre 2017, 23:09\nAzken urteotan Bilboko Hiria oso ezagun egin da nazioartean. Asko dira egunero hiriburuko kaleetan ikus daitezkeen turistak eta baita, bere izena atzerrian zabaltzen duten herritarrak ere. Datorren ostegunean eta larunbatean Hiri eta Gobernuen Nazioarteko Batzordea ospatuko da Hangzhou-en (Txina). Bertan Bilboko Hiriak ordezkari bat izango du. Juan Mari Aburto alkateak batzarrean hartuko du parte, 'Smart Cities Study 2017'-an ateratako ondorioak azalduko ditu. Aurkezpena honen bidez, 'hiri aditua' delakoaren kontzeptua garatzen lagunduko du.\nAburtorekin batera bertan mundu mailako zenbait herritako ordezkari izango dira. Gainera, zazpian toki berean Hiri Digital eta Big Data-ren inguruko foroa ospatuko da. Hemen, herriotako agintariez gain, mundu akademikoan adituak diren ordezkariak izango dira.\nAlkatearen ekarpena 20 hiri baino gehiagok parte hartu duten proiektuaren nondik norakoak azaltzean datza. 'Smart Cities Study 2017' izeneko planak, mundu mailan aurrera eramaten ari diren estrategiak aipatu eta azalduko ditu, herri edota hiri jakinak 'Hiri adimentsu' direlakoetan bihurtzeko xedez.\nDatorren ostiralean, mundu mailako batzarrak antolakuntza aldatu eta Batzorde Politikoak eratuko ditu, programaren lehentasunezko ekintzak finkatzeko. Aburto, toki jakin bateko bakea bermatzeaz arduratuko duten batzordean izango da, kulturaren balore nagusiak nola babestu erabakiko duelarik.\nBestalde, alkateak 'Bilbao, Balioen Hiria’ izeneko proiektua aurkeztuko du. Izan ere, 2018ko ekainean Hiri eta Gobernuen Nazioarteko Batzarra Bizkaiko hiriburuan ospatzeko asmoa daukate, berdintasuna, aniztasuna eta inklusioa bezalako baloreak goraipatuz.\nLeioako Umore Azokak 525 proposamen artistiko jaso ditu Gasteizek ONCErekiko lankidetza-hitzarmena onetsi du, sentsibilizazio jarduerak garatzeko


Gaztetxeak gazteriaren beharren diagnosia eginen du - Altsasu - Guaixe.eus\nGaztetxeak gazteriaren beharren diagnosia eginen du\nGuaixe 2021-04-06 13:51\nAltsasuko Gazte Asanbladak gazteen arazoak atzemateko ekimenaren aurkezpena. Argazkia: AGA.\nGazte kuadrillekin elkartuko dira harremana sustatzeko eta inkesta pasako diete gazteriaren problematika identifikatzeko. Arazoak dauden esparruetan gazte asanbladak antolakuntzarako tresna izan nahi du.\nHarridura sortzeko kanpaina baten ondoren, Altsasuko Gazte Asanbladak (AGA) herriko gazteen arazoak identifikatzeko ekimena aurkeztu zuen martxoaren 27an. AGAk abiatutako prozesua “duela hilabete batzuk izandako eztabaida baten ondorioa da. Bertan, Gazte problematika ematen den esparru guztietan antolakuntza hedatzeko tresna gisa ulertzen du gazte asanblada. Eta Altsasuko gazteria guztia barne bildu nahi dugu”.\nAGAko kideek azaldu dutenez, “Altsasuko gazteriaren arazo nagusiak zein ziren ez genekien eta, beraz, ez genekien nola bilakatu AGA izan behar duen horretan”. Horregatik, gazteria altsasuarraren problematikak identifikatzeko prozesua martxan jarri dute AGAko kideek. Herriko ahalik eta gazte gehienengana iritsi nahi dute eta, horretarako, “Altsasuko kuadrilla gehienekin izan nahi dugu hartu-emana”.\nAGAko kideak kuadrillekin bilduko dira eta aukera baliatuko dute haiei inkesta bat pasatzeko, han beraien beharrak zehaztu ditzaten”. Galdetegiak lau zati izanen ditu: lana, aisialdia, ikasketak eta etxebizitza. Inkesta betetzeko denbora tarte bat emanen zaie lagun taldeei. Hura pasatuta, AGAko kideak, atzera ere, kuadrillekin elkartuko dira, galdetegia jasotzeko. “Inkestetako emaitzak aztertuko ditugu eta hurrengo ikasturteari begira hainbat borroka fronte martxan jarriko ditugu”. AGAk prozesua astelehenean abiarazi zuen eta garagarrilera arte luzatuko du. Gazte altsasuarrak bertan parte hartzera animatu dituzte, “inkestak betez eta hurrengo faseetan gurekin parte hartuz”.\nAtzo Gazte Asanbladatik abiatu behar den prozesuaren aurkezpena egin genuen.\nBihartik hasita ekainerarte Altsasuko kuadrila gazteekin kontaktuan jarri eta dituzuen problematikak identifikatzeko inkesta bat prestatu dugu.\nHona hemen prozesuaren azalpen bideoa.\n— Altsasuko Gaztetxea (@AltsasukoGA) March 28, 2021


Errusiak Poloniari eta Bulgariari gas hornidura murrizketez ohartarazi die asteazkenean - EBko kazetaria\nGazpromek, Errusiako energia erraldoiak, asteazkenetik aurrera gas hornidura etengo duela jakinarazi die Poloniari eta Bulgariari. Errusiak Ukrainaren inbasioaren inguruan Mendebaldekoekin duen liskar zabalean areagotze nabarmena da.\nMoskuk 24ko otsailaren 2018an Ukrainan esku-hartze militarra deitzen duena hasi zuenetik, Polonia eta Bulgaria izango dira Europako energia iturri nagusiaren gasa itzaltzen ikusiko duten lehenak. Varsoviak Errusiako enpresa eta partikularrei ezarri zizkion zigorrei erantzuteko ere izan zen hori.\nVladimir Putin Errusiako presidenteak exijitu die herrialde «lagunarteko» herrialdeei Gazprombanken kontuak irekitzeko, Errusiako gas inportazioetarako dolar edo eurotan ordainketak egiteko aukera ematen dien programa bat adosteko, eta gero errublo bihurtzeko.\nEuropako Batzordeak joan den astean adierazi zuen balitekeela EBko enpresek errublotan gasa ordaintzeko Errusiaren eskaria saihestea. Dolar edo eurotan ordaintzen badute, gero errusiar moneta bihurtzen direnak,\nPolonia Moskuren aurkari politiko sendoa da. Poloniako PGNiG gas konpainia (PGN.WA), Errusiarekin aurtengo amaieran amaituko den akordioa, esan zuen ez zuela ordainketa eskema berrira atxikiko eta ez zuela kontratua luzatuko.\nGazpromek ez zuen 2020an Errusiarekin zuen gas-garraiorako akordioa luzatu. Errusiako gas hornitzaileak gaitasunaren enkanteetan parte hartu behar izan du Bielorrusiatik Poloniara doan Yamal Europe hodiaren bidez.\nGazpromek 10.2 mila milioi metro kubiko (bcm) hornitzen ditu Poloniari, eta horrek bere kontsumo nazionalaren %50 inguru hartzen du.\nEuropar Batasuneko gas-garraioko operadoreen datuek lehenago erakutsi zuten Yamal-Europe bidezko gas-fluxu fisikoak gelditu zirela, baina asteartean berriro hasi ziren.\nPoloniako Klima Ministerioaren arabera, energia hornikuntza segurua da eta ez dago gas erreserbetatik atera beharrik. Kontsumitzaileentzako gasa ez da murriztuko.\nEnergia ministerioak ere adierazi zuen Gazpromek asteazkenetik aurrera gas hornidura geldituko zuela jakinarazi ziola Bulgargaz, Bulgariako estatuko gas konpainiari. Bulgariarekin kontratua urte amaieran amaituko zen. Gazpromek herrialdeko gas eskakizunen % 90 baino gehiago inportatzen du urtean 3 bcm gutxi gorabehera.\nTom Marzec Manser-ek, ICIS gas-analitikako buruak, datu adimen-enpresak esan zuen: "Hau Errusiako abisu sismikoa da".\nEsan zuen Poloniak urte asko daramatzala Errusiaren aurkakoa eta Gazpromaren aurkakoa. Hala ere, ez da hori Bulgarian gertatzen. Horregatik, Bulgaria NATOtik moztuta ikustea garapen esanguratsua da».\nPoloniak adierazi zuen Alemaniarekin bi loturen bidez gasa lor dezakeela, Yamal hodiaren alderantzizko fluxua barne. Lotura hau Lituaniarekin lotuko da eta urteko 2.5 bcm-ko edukiera du. Gainera, 1.5 bcm-ko aukera emango duen Txekiar Errepublikarako interkonektore baten bidez irekiko da.\nEslovakiarekin lotura batek beste 5-6 bcm bidaltzeko aukera eman dezake. Esteka hau urtean zehar irekiko da.\nPGNiG-k urtean 6 mila milioi metro kubiko inporta ditzake Swinoujscie-ko GNL terminalaren bidez, Itsaso Baltikoan. Urtero 3 mila milioi metro kubiko gas baino gehiago ekoizten ditu Polonian. Polonia, Norvegia eta Polonia artean urtean 10 mila milioi metro kubiko gas isurtzea ahalbidetzen duen hodi bat irekiko da urrian.\nGobernuko funtzionarioek esan zuten Poloniak 3.5 mila milioi metro kubiko duen gasa biltegiratzeko ahalmena %76 beteta dagoela. Ez dute bezeroen hornidura murriztu beharko Gazpromen hornidura geldialdiari aurre egiteko.\nBulgariak adierazi du lanean ari dela gas-iturri alternatibo bat bilatzeko eta momentu honetan ez dela gas-kontsumoan murrizketarik behar.\nJefferies inbertsio banku batek esan du abisuak urtea amaitu baino lehen amaitzen diren Europako kontratuak lehenbailehen eteteko aukera planteatzen duela. Hau ia 12 bcm-koa da urtean.\nErrusiako gas erosle gutxi batzuek, esaterako, Hungaria edo Uniper , Alemaniako inportatzaile handienak, adierazi dute posible dela etorkizuneko hornidurak ordaintzea Moskuk onartutako eskemaren arabera, EBko zigorrak urratu gabe.\nAlemaniako sare erregulatzaileak adierazi zuen Errusiako gas banaketaren egoera kontrolatzen ari zela Poloniaren mehatxuaren ostean eta Alemaniaren hornidura ziurtatuta zegoela gaineratu zuen.\nPGNiG-k asteartean adierazi zuen Yamal kontratuaren arabera gas-fluxua berreskuratzeko neurriak hartuko dituela. Horrez gain, hornidura etenaldi oro Yamal kontratua haustea dela esan du.\nAsteartean, Poloniak publiko egin zuen Errusiako 50 oligarka, eta enpresen zerrenda, Gazprom barne. Hilabete hasieran euren ondasunak izoztea ahalbidetzen zuen lege baten ondorioz zigorrak ezarriko lituzkete. Lege hau EBko herrialdeek ezarritako zigorretatik independentea da.\nGas-merkatariek jakinarazi dutenez, industriaren Europako erreferentea den Holandako gas-merkatua igo egin zen asteartean. Lehen hilabeterako Holandako gas kontratua %5.4 handiagoa izan zen, 98.20 euro/MWh.\nGai erlazionatuak:BulgariaeuEuropar BatasunaNabarmenduakGas horniduraPolonianErrusianUkrainan\nbangladeshDuela egun 5\nAgerrarazia: Galway, Irlanda, familia bat hazteko Europako 10 hiri onenen artean dago\nAzerbaijanenDuela 3 ordu\nEnergiaDuela 3 ordu\nEuropako ParlamentuaDuela 5 ordu\nEuropako ParlamentuaDuela 6 ordu\nAzerbaijanenDuela 8 ordu


Free chat Campos Altos. Ausazko arrotz doan txateatu berehala Campos Altos tik.\nFree chat Campos Altos\nOngi etorri Chatroulette Campos AltosEdozein lekutan, munduko pertsona aleatory bat konektatzeko. Chatroulette Campos Altos dezakezu honako aukeren artean aukeratu:- Guztiak pertsona mota Campos Altos doan Txata. Zehaztu behar du, eta 'Ezarpenak' joan.- The 'bideo' moduan webcam Txateatu.- The 'mikro' moduan mikrofono Txateatu.- Txata ez mikro eta 'testua' moduan bideo gabe anonimoki.- Spy beste anonimoki onartzen bada hizketaldiak.- Ez baduzu nahi spied beharreko aldatu 'ezarpenak' atalean.Sakatu 'F2' hasteko, edo egin klik 'start'.\nCampos Altos hirien zerrenda:


Giro kaskarra berriz ere - - Tolosaldeko ataria\nGiro kaskarra berriz ere\nIker Ibarluzea 2020-09-26 06:59\nEgun osoz zerua estalirik mantenduko da eta euri-giroa nagusituko da berriz ere.\nGaur ere giro kaskarra izango dugu. Ostiralarekin alderatuz euri gutxiago botako du. Aterruneak luzeagoak izango dira eta zaparradak ez dira hain mardulak izango. Hala ere, giro bustia izango da. Haizeak ipar-mendebaldetik zakar joko du eta tenperatura zertxobait igoko da, balio altuenak 14-15 graduan errendituko dira.\nBihar ildo beretik jarraituko du eguraldiak. Fronte berri baten bisita izango dugu eta honek euri asko utziko du. Egun osoan zaparrada mardulak eta oso ugariak izango dira. Soilik azken orduetan nabarituko da hobekuntzatxo bat. Haizeak mendebal, ipar-mendebaldetik joko du eta indar pixka bat galduko du. Tenperaturak beste koska pare bat igo eta altuenak 16-17 graduan errendituko dira.